PEMIMPIN UMNO JENIS TIADA JATI DIRI?

 Sejak UMNO kehilangan kuasa pada 9 Mei lalu, dua senario silih berganti berlaku kepada pemimpin-pemimpin parti Melayu itu.

 Pertama, satu demi satu pemimpinnya meninggalkan UMNO kerana tidak sedia untuk berada lebih lama sebagai pembangkang, seolah-olah menjalani kehidupan tanpa nikmat jawatan serta kedudukan dalam kerajaan adalah sesuatu yang memedihkan.

 Kedua, satu demi satu juga pemimpin UMNO sanggup menebalkan muka bertemu Perdana Menteri, Tun Mahathir Mohamad sama ada bersendirian atau berkumpulan, secara sunyi-sunyi atau terang-terangan, sedangkan ketika mereka ada jawatan dahulu, lelaki tua berusia 93 tahun itulah yang siang malam dikutuk, dihina dan dicaci demi semata-mata untuk mempertahankan seorang penyamun bernama Najib Razak.

 Hanya kerana Tun Mahathir kini berjawatan Perdana Menteri dan mempunyai banyak kuasa, sementara Najib sudah tiada apa-apa gula lagi yang boleh diagih-agihkan, para pemimpin UMNO dengan tiada perasaan malu sama sekali sanggup menjilat ludah sendiri.
Zahid Hamidi sendiri mengakui beliau dua kali mengadakan pertemuan dengan Tun Mahathir, walhal ketika berjawatan timbalan perdana menteri dahulu, tanpa belas kasihan beliau memfitnah Pengerusi Pakatan Harapan itu dengan nama “Mahathir anak lelaki Iskandar Kutty.”
 Kali ini, melalui gambar yang baru tersebar, terdedah pula pertemuan sekumpulan pemimpin UMNO diketuai Timbalan Presidennya, Mohamad Hassan dengan Perdana Menteri di kediaman peribadinya pada 22 Oktober lalu.

 Beberapa kelompok pemimpin UMNO yang lain, di Johor misalnya, turut melakukan kunjungan peribadi terhadap Presiden Bersatu, Muhyiddin Yassin yang pernah dimusuhi dan dinista dengan pelbagai kata-kata celaan.

 Di kala mereka berdegar-degar menjeritkan kata-kata perjuangan sehingga timbul urat leher dan meminta ahli bawahan kekal setia bersama UMNO, pemimpin di atas yang sebelumnya ada kedudukan dan jawatan kini bertempiaran menjual serta mempromosi diri kepada orang yang pernah mereka kutuk, hina dan caci sebelum ini.

 Apa pun alasannya mereka melompat parti atau mengadakan pertemuan dengan Tun Mahathir yang kini berjawatan Perdana Menteri, pemimpin-pemimpin UMNO ini bolehlah dikategorikan sebagai jenis yang tiada jati diri sama sekali.

 Di mana dan apa nilai perjuangan mereka sebenarnya?

 Yang nyata, di sebalik berdegar-degar melantunkan semangat perjuangan di mulut, tetapi matlamat sebenarnya hanyalah perut.

 Ketika UMNO berkuasa dan Najib menjadi Perdana Menteri dahulu, adakah kita dengar atau lihat terdapat pemimpin-pemimpin pembangkang pernah masuk ke pejabat atau kediaman Perdana Menteri sepertimana kelakuan pemimpin UMNO setelah jadi pembangkang sekarang ini?

 Kenapa di sebalik bersama penyokong sendiri melaungkan kata-kata semangat perjuangan tetapi secara sembunyi-sembunyi sanggup datang ke rumah musuh sendiri?
Kalau pun bertemu Tun Mahathir sekadar untuk merayu agar UMNO tidak dibubarkan sebagimana yang didakwa oleh Mohamad Hassan,  itu cara yang sebetulnya dalam perjuangan dan mengapa tidak dilakukan dengan cara mematuhi peraturan dan undang-undang?

 Ketika DAP mahu dibubarkan dahulu, adakah kita pernah dengar Lim Kit Siang atau Lim Guan Eng mengadakan pertemuan secara rahsia dengan Najib?

 Begitu juga ketika Bersatu diarahkan bubar sementara oleh RoS atau sewaktu Pakatan Harapan sepanjang masa ditolak permohonan kelulusannya, adakah kita dengar sesiapa daripada gabungan itu yang teringan untuk merayu dan mengadakan pertemuan sulit dengan Perdana Menteri atau Menteri Dalam Negeri?

 Kenapa pemimpin UMNO tiada sikap untuk melawan secara terbuka sebagaimana yang ditunjukkan oleh para pemimpin PKR, DAP, Amanah dan Bersatu sebelum ini?

 Realitinya, baru tujuh bulan bergelar pembangkang sudah begini sikap mereka, bagaimana untuk meneruskan perjuangan sehingga PRU15 akan datang?
(ShahbudinHusin 13/12/2018)

0

0

votes
Article Rating
Kongsikan artikel ini


APAKAH EPISOD 1998 AKAN BERULANG KEMBALI?

 Di sebalik satu demi satu Ahli Parlimen UMNO bertindak keluar parti di mana sehingga ini jumlahnya sudah mencecah 16 orang, dalam waktu yang sama disahkan seramai 36 Ahli Parlimen BN juga telah menandatangani akujanji menyokong kepimpinan Tun Mahathir Mohamad sebagai Perdana Menteri.

 Perkara ini didedahkan oleh Ahli Parlimen Larut, Hamzah Zainuddin yang turut mengumumkan keluar daripada UMNO bersama lima yang lain semalam.

 Kata Hamzah yang merupakan bekas Menteri Perdagangan Dalam Negeri dan Hal Ehwal Pengguna, sokongan kepada Tun Mahathir itu bertujuan untuk memastikan kestabilan kerajaan dan bagi mengelakkan Parlimen digunakan untuk menjatuhkan Perdana Menteri.

 Tidak sukar untuk memahami bahawa pihak yang dimaksudkan Hamzah yang dikatakan mungkin menggunakan Parlimen untuk menjatuhkan Tun Mahathir itu tidak lain tidak bukan ialah Anwar Ibrahim.

 Anwar ketika ini berada dalam dua senario – pertama, sebagai pengganti yang sudah dipersetujui oleh Pakatan Harapan untuk mengambil alih kedudukan Tun Mahathir dalam tempoh kira-kira setahun setengah daripada sekarang dan kedua, beliau mungkin bekerjasama dengan Ahli Parlimen UMNO yang pro kepada Zahid Hamidi untuk melakukan undi tidak percaya terhadap Perdana Menteri.

 Jika penantian suatu penyeksaan dan ternampak tanda-tanda Tun Mahathir enggan menyerahkan jawatan, pilihan bagi Anwar ialah mengusulkan undi tidak percaya di Parlimen bagi menyingkirkan Tun Mahathir.
Meskipun jika Ahli Parlimen PKR berpecah kerana kumpulan pro Azmin ketika ini dilihat sudah “jatuh cinta” kepada Tun Mahathir, tetapi dengan sokongan DAP dan Amanah, ditambah dengan kehadiran sokongan Ahli Parlimen UMNO serta daripada Sarawak, kebarangkalian untuk Anwar berjaya melakukan rampasan kuasa tidak boleh ditolak.

 Tun Mahathir ternampak menyedari hakikat ini dan sebab itu usaha menarik Ahli Parlimen UMNO melompat parti giat diusahakan, selain melalui akujanji sokongan terhadapnya yang melibatkan 36 Ahli Parlimen BN itu.

 Bermakna, dalam diam-diam sekarang, wujud perlumbaan kuasa antara Tun Mahathir dan Anwar.

 Dalam hal ini, yang menarik sekali ialah Hamzah sekali lagi muncul sebagai watak yang dipergunakan untuk menghalang kemaraan Anwar.

 Pada tahun 1998 dahulu, sebelum Anwar dipecat sebagai Timbalan Perdana Menteri dan Timbalan Presiden UMNO, Hamzah merupakan salah seorang yang memainkan peranan penting dalam episod tersebut.

 Melalui rakaman perbualan Anwar mengorat isterinya yang disebar-luaskan waktu itu, ia telah dijadikan sandaran untuk menunjukkan buruknya perangai beliau sebagai bakal pemimpin negara yang kemudian ditambah lagi dengan hebaran cerita serta pendakwaan berkaitan kes liwat terhadapnya.

 Sejak tersingkirnya Anwar pada 1998 itu, Hamzah terus melonjak dalam politik sehingga berjaya menjadi menteri, walaupun beliau bukanlah pemimpin yang menonjol sangat ketokohannya.

 Apakah kali ini Hamzah sekali lagi akan muncul sebagai watak untuk menghalang Anwar?

 Tetapi, jika benar trendnya ke arah itu, mengapa Tun Mahathir tidak mahu menyerahkan jawatannya kepada Anwar, walhal ia sudah dipersetujui dalam Pakatan Harapan?

 Apakah kesalahan atau salah laku yang ada pada Anwar ketika ini?

 Sampai bila pula Tun Mahathir mahu memegang jawatan Perdana Menteri, sedangkan usianya sudah melebihi 93 tahun dan beliau juga menyatakan hanya mahu memegang jawatan itu selama dua tahun saja?

 Siapakah pilihan sebenar yang ada dalam hati Tun Mahathir yang mahu diserahkannya jawatan Perdana Menteri selepasnya?
(ShahbudinHusin 15/12/2018)

0

0

votes
Article Rating
Kongsikan artikel ini


SURAT TERBUKA RAFIZI BUAT KJ

Saudara Khairy

 Saya pasti Saudara menerima banyak mesej hari ini. Saya memilih untuk menghantar mesej yang terbuka kerana kita ada tanggungjawab untuk bercakap secara terus-terang.

 Walaupun berita ahli-ahli parlimen UMNO keluar parti beramai-ramai ini sudah berlegar buat seketika, ia tetap mengejutkan. Saya faham kesannya kepada Saudara dan rakan-rakan saudara di dalam UMNO, kerana kami sendiri pernah melalui ketika ia berlaku kepada KEADILAN dalam tahun 2010 dahulu.

 Sudah tentu ada yang menuduh saya menjadi penyokong UMNO sekarang, hanya kerana saya menyebut “saya faham kesannya kepada Saudara”.

 Tidak ada pemimpin yang sayangkan partinya dan perjuangan yang diangkat oleh partinya, yang tidak terkesan apabila wakil rakyat (yang menang atas tiket partinya) keluar parti.

 Bukan atas alasan prinsip atau berbeza pandangan mengenai dasar yang pokok, tetapi kerana menjadi pembangkang (setelah sekian lama menjadi kerajaan) tidak semudah semasa menjadi kerajaan dahulu.

 Tujuan saya menulis surat kepada Saudara ialah untuk meyakinkan Saudara untuk kekal berada di dalam UMNO, kerana saya percaya rakyat dan negara memerlukan barisan pembangkang yang cekap, cerdik, jujur, amanah dan ikhlas.

 Sebuah kerajaan yang terlalu kuat kerana pembangkangnya lemah, akan terdorong ke arah pelbagai salah guna kuasa. Kita sudah melaluinya selama 61 tahun.

 Kekalahan UMNO (walaupun perit kepada pemimpin dan penyokong UMNO) memberi peluang kepada UMNO untuk melalui pembaharuan.

 Saya berdoa UMNO menginsafi segala masalah yang lalu yang menyebabkan ia ditolak rakyat dan kembali untuk berkhidmat kepada rakyat dengan sejujurnya.

 Saya tidak bersetuju dengan sebarang tindakan untuk meranapkan mana-mana parti pembangkang. Saya mungkin tidak bersetuju atau tidak sehaluan dengan tindakan atau pendapat parti-parti pembangkang, tetapi saya menghargai peri pentingnya parti pembangkang yang berkesan untuk memastikan kebajikan rakyat sentiasa terjaga.

 Beberapa hari, minggu dan bulan yang mendatang mungkin mendung buat Saudara dan sahabat-sahabat yang ikhlas ingin membantu rakyat atas platform UMNO.

 Tetapi percayalah, jika Saudara berpegang kepada niat untuk berkhidmat dan membela rakyat, pemergian mereka yang meninggalkan UMNO ini akan menguatkan UMNO.

 Dengan syarat pimpinan-pimpinan UMNO yang kekal mesti takut kepada Allah, menolak rasuah, menyeru ke arah persaudaraan rakyat pelbagai kaum yang membina, berjiwa progresif yang menggalakkan (bukan menidakkan), berkata benar dan benar-benar menjiwai rakyat.

 Saudara menjadi harapan ramai orang muda yang mahu melihat politik Malaysia yang lebih baik dan mendamaikan di masa hadapan.

Untuk itu, Saudara perlu kekal di dalam UMNO dan terus bersuara agar UMNO menjadi parti pembangkang yang berkesan.

 Saya akan dimaki kawan dan lawan kerana berpandangan begini. Tetapi itu peranan orang yang berjiwa bebas seperti kita, supaya ada orang yang terus bersuara walaupun pahit.

 Saya mengucapkan selamat maju jaya kepada Saudara.

 Rafizi Ramli.

0

0

votes
Article Rating
Kongsikan artikel ini


TUN MAHATHIR PERLU HENTI KEGHAIRAHAN AHLI PARLIMEN UMNO MASUK BERSATU

Meskipun tindakan keluar UMNO oleh beberapa bekas pemimpinnya adalah pilihan mereka sendiri yang mungkin didorong oleh pelbagai sebab dan faktor, tetapi kemasukan mereka ke dalam Bersatu tidak sewajarnya dialu-alukan, apalagi dibentangkan dengan “karpet merah”.

 Di sebalik Bersatu mahu menjadi pengganti UMNO, yang dialu-alukan berpindah parti seharusnya ialah ahli di peringkat bawahan atau cawangan dan bukannya pemimpin atasan yang pernah mencaci dan memandang rendah parti itu dan Tun Mahathir Mohamad sendiri sebelum ini.

 Yang jelasnya, pemimpin UMNO yang keluar parti dan memilih menyertai Bersatu itu bukanlah kerana mereka yakin dengan perjuangannya atau sebab bersetuju dengan Tun Mahathir, tetapi semata-mata kerana kepentingan peribadi yang disebabkan UMNO sudah tidak lagi berkuasa.

 Kalau mereka yakin dengan Bersatu dan mempercayai perjuangan Tun Mahathir, sudah pasti sebelum pilihanraya umum dulu lagi mereka sudah meninggalkan UMNO.

 Jika hari ini UMNO masih lagi berkuasa, sudah tentu juga caci maki mereka kekal berterusan terhadap Tun Mahathir dan yang dipuja dan dan disanjung tetaplah Najib Razak dan Rosmah Mansor.

 Alasan kononnya kemasukan ke dalam Bersatu untuk kepentingan rakyat tidak lebih sekadar pemanis mulut untuk menutup segala kepentingan diri mereka.

 Selepas masuk ke dalam Bersatu dan berpelung berdamping rapat dengan Perdana Menteri, dengan kedudukan sebagai Ahli Parlimen, Adun atau bekas Ketua UMNO Bahagian, biasanya kecenderungan mereka seterusnya ialah melobi dan mencium tangan Tun Mahathir untuk tujuan memperolehi jawatan dan kedudukan dalam kerajaan.

 Akhirnya, bukan saja pejuang-pejuang asal dalam Bersatu akan tenggelam dan ketinggalan, bahkan Bersatu akan dipenuhi dengan oleh “sampah sarap” daripada UMNO belaka.

 Apakah keadaan itu yang Tun Mahathir mahukan berlaku kepada Bersatu?

 Lagi pula, Pakatan Harapan sudah mempunyai majoriti yang agak selesa dalam Parlimen sekarang ini. Tanpa kemasukan Ahli Parlimen UMNO pun, kerajaan yang ada masih mampu berjalan dengan baik.

 Selain bertentangan dengan kehendak rakyat yang telah menolak UMNO dalam pilihanraya umum lalu, penerimaan kemasukan Ahli Parlimen UMNO ke dalam Bersatu, dimulai dengan Mustapa Mohamad, kemudian Ahli Parlimen Bagan Serai dan semalam Ahli Parlimen Masjid Tanah menyerahkan borang keahlian, selepas ini mungkin disusuli pula oleh segerombolan bekas pemimpin dari Sabah dan Ahli Parlimen Semenanjung yang bermasalah, trend ini yang semacam dialu-alukan oleh Tun Mahathir sendiri hanya menyebabkan timbulnya cakap-cakap bahawa beliau ada maksud lain di sebaliknya.

 Memandangkan kerajaan Pakatan Harapan sudah stabil dan telah ada persetujuan untuk beliau menyerahkan jawatan Perdana Menteri kepada Anwar Ibrahim, sebenarnya tiada keperluan sama sekali untuk membawa Ahli Parlimen UMNO menyertai Bersatu.

 Untuk apa Tun Mahathir mahu menambahkan lagi jumlah Ahli Parlimen dalam Bersatu, sedangkan dalam setahun setengah lagi beliau mahu menyerahkan jawatan Perdana Menteri kepada Anwar?

 Dalam waktu yang sama, tindakan Tun Mahathir menerima dan menggalakkan kemasukan wakil-wakil rakyat UMNO ke dalam Bersatu juga bertentangan dengan kenyataannya sendiri yang pernah mengatakan bahawa kerajaan memerlukan pembangkang yang kuat bagi memastikannya dapat mentadbir kerajaan dengan betul.

 Tun Mahathir menganggap pembangkang yang kuat ibarat cermin yang boleh menjadikan kita sentiasa dalam keadaan baik dan kemas setiap hari.

 “Tak usah lama, cuba kita tak payah tengok cermin dalam tiga hari dan kemudian pergi bekerja seperti biasa, ketika itu tengoklah keadaan diri kita,” demikian antara kata-kata yang pernah dilafazkan oleh Tun Mahathir.

 Oleh yang demikian, Tun Mahathir perlu menghentikan kemasukan Ahli Parlimen, Adun dan bekas pemimpin UMNO ke dalam Bersatu ini serta biarkan mereka berperanan sebagai pembangkang yang menyumbang ke arah kebaikan kepada kerajaan dan juga negara.

 Bagi tujuan itu, Tun Mahathir bukan saja wajib mengeluarkan kenyataan yang tegas tidak akan menerima kemasukan mereka ke dalam Bersatu, bahkan sebaiknya juga tidak melayan sebarang permintaan mereka yang mahu berbuat demikian.

 Kerajaan Pakatan Harapan, dengan sokongan rakyat yang telah membuat keputusan menolak UMNO dan BN mesti dikekalkan sehingga PRU14 akan datang. Ini adalah pilihan rakyat yang memberi undi kepada Pakatan Harapan.

 Membawa lebih ramai bekas wakil rakyat UMNO ke dalam Bersatu hanya memungkinkan Bersatu menjadi UMNO 2.0 dan bukan menjadikan Bersatu sebagai pengganti UMNO.

 Dalam keadaan itu nanti, masihkah rakyat mahu terus memberi sokongan kepada Bersatu?
(ShahbudinHusin 14/12/2018)

0

0

votes
Article Rating
Kongsikan artikel ini


PELOMPAT PARTI LEBIH HINA DARIPADA PELACUR JALANAN, SUDAH TIBA MASANYA
UNDANG2 ANTI LOMPAT PARTI PERLU DIKUATKUASAKAN

 Episod keluar parti secara berkumpulan melibatkan pemimpin UMNO kebelakangan ini dan dijangka akan terus berlaku lagi adalah perbuatan yang paling hina lagi menjijikkan.

 Ini kerana mereka keluar parti bukan kerana berbeza perjuangan, disisihkan atau alasan kononnya untuk memastikan kepentingan rakyat terbela, tetapi semata-mata kerana UMNO sudah tidak lagi berkuasa untuk memewahkan mereka dengan jawatan, kedudukan serta ganjaran.

 Kalau hari ini UMNO masih berkuasa, pastilah pelompat-pelompat tersebut parti akan mengatakan UMNO adalah parti yang benar, ikhlas untuk rakyat, malah perjuangannya mendatangkan pahala hingga ke syurga.

 Tetapi, disebabkan UMNO sudah hilang kuasa, timbullah kata-kata UMNO sudah tiada hala tuju, perjuangannya sudah tersasar, tidak sesuai dengan jiwa dan macam-macam lagi.

 Meskipun semua yang keluar itu memilih untuk menjadi wakil Bebas buat sementara waktu, tetapi hampir pasti mereka akan menyertai Bersatu akhirnya,  parti pimpinan Tun Mahathir Mohamad yang pernah mereka caci, hina dan maki sesarat-saratnya sebelum ini.

 Tidak cukup dengan Bersatu yang dicaci, dihina dan dimaki, Tun Mahathir sendiri sarat dengan cacian, hinaan serta maki hamun oleh mereka yang sama.

 Hanya kira-kira tujuh bulan masa berlalu, setelah UMNO tiada kuasa dan Bersatu serta Tun Mahathir kini menjadi paling berkuasa, tanpa rasa malu dan maruah diri entah letak di mana, mereka kini mencemuh UMNO konon tiada lagi halatuju, sudah tersasar dan tidak lagi sesuai dengan jiwa serta perlu meninggalkan parti itu demi untuk menjamin kelangsungan menjaga rakyat dan pengundi.

 Pooorahhhh….

 Tidak lain alasan mereka keluar UMNO itu hanyalah kerana kepentingan diri sendiri semata-mata. Noktah.

 Mereka sebenarnya adalah golongan yang kemaruk jawatan dan kedudukan kerana tidak sanggup menjadi pembangkang, selain sedar dengan cepat-cepat beralih parti, kalau pun tidak berpeluang menjadi menteri atau timbalan menteri, sekurang-kurangnya jawatan sebagai pengerusi agensi kerajaan ternampak ada peluang untuk diisi.

 Kebetulan pula, Tun Mahathir semacam sengaja membiarkan banyak jawatan pengerusi agensi kerajaan terbiar kosong begitu saja tanpa mahu memenuhkannya dengan mereka yang berkelayakan daripada Bersatu, PKR, DAP dan Amanah serta yang berjuang menumbangkan UMNO/BN sejak daripada awal lagi.

 Jika benar mereka ada harga diri dan nilai moral sebagai pegangan jati diri, waima menjadi kerajaan atau pembangkang sekali pun, mereka wajib kekal bersama parti yang memberikan tiket bertanding dalam pilihanraya kepada mereka.

 Rakyat tentu boleh faham jika parti yang disokong sudah bertukar daripada kerajaan kepada pembangkang. Mereka tidak mungkin meminta atau menuntut yang lebih-lebih kalau sudah berlaku pertukaran status.

 Tambahan lagi, tugas wakil rakyat bukan semata-mata memberi sesuatu dalam bentuk kebendaan, tetapi kehadiran dalam susah dan senang bersama pengundi itulah yang lebih penting.

 Andai kebendaan semata-mata yang diperlukan pengundi, sudah tentu  Pas atau DAP dan PKR ketika menjadi pembangkang dahulu, tidak mampu memenangi sebarang kerusi dalam pilihanraya.

 Yang jelas tidak tahan dengan berubahnya status UMNO daripada kerajaan kepada pembangkang ialah wakil rakyat itu sendiri. Disebabkan terbiasa ada pejabat dan kereta percuma, elaun puluhan ribu sebulan dan cuti ke luar negara yang ditanggung kerajaan, mereka kini sengaja mencari alasan untuk kembali kepada penghidupan cara lama.

 Apa lagi, maka melompat partilah caranya!!

 Melompat atau meninggalkan parti bukan kerana dipecat atau disingkirkan dan bukan juga kerana berlaku perselisihan, tetapi hanya disebabkan parti lama sudah kehilangan kuasa, adalah perbuatan paling hina dari segi menjual maruah diri, malah lebih jijik berbanding pelacur kaki lima yang menjual diri mungkin hanya untuk sesuap nasi.

 Sekurang-kurangnya pelacur hanya menjual diri untuk mengisi perut yang lapar, tetapi pelompat ini melacurkan perjuangan untuk memenuhi hawa nafsu mereka yang tidak bertepi.

 Kalau ada maruah serta harga diri, mereka ini seharusnya meletakkan jawatan dan membiarkan pengundi memilih Ahli Parlimen atau wakil rakyat yang baru untuk menggantikan mereka.

 Lagi pun, bukankah antara alasan keluar parti ialah kerana susahnya menjaga rakyat berikutan sudah bertukar daripada kerajaan kepada pembangkang?

 Dengan meletakkan jawatan dan membiarkan pengundi memilih wakil rakyat baru, maka mereka dengan sendirinya akan terlepas daripada bebanan menjaga rakyat untuk tempoh yang seterusnya.

 Namun, mengapa tiada yang mahu meletakkan jawatan?

 Tidakkah ini bermakna yang dikejar sah hanya kepentingan untuk diri sendiri semata-mata?

 Dalam hal ini, meskipun kita tahu Tun Mahathir tidak bersetuju dengannya, Pakatan Harapan mesti mengusulkan undang-undang anti lompat parti dikuatkuasakan dengan segera.

 Alasan Tun Mahathir menolak undang-undang itu dengan hujah sistem demokrasi membenarkan sesiapa melompat parti, adalah hujah yang longgar serta boleh dipertikaikan.

 Beliau harus mengutamakan keinginan untuk mewujudkan sistem politik yang sihat, berintergriti dan memberi lebih kebaikan kepada masa depan negara, berbanding memikirkan muslihat yang boleh menguntungkan kepentingan politiknya.

 DAP dan PKR, dua parti yang paling banyak kerusi dalam Pakatan Harapan serta diketahui berjuang untuk politik nilai, kewibawaan dan intergriti, harus tidak jemu berusaha meyakinkan Tun Mahathir  berkenaan undang-undang anti lompat parti itu.

 Tiada lompat parti adalah lebih baik untuk rakyat dan negara, malah pengundi lebih terjamin dan tidak akan dikhianati sesuka hati.

 Cuma, bersekali dengan memperkenalkan undang-undang anti lompat itu, mereka yang berbuat demikian selain akan gugur statusnya sebagai wakil rakyat secara automatik, mereka mesti dibenarkan bertanding semula dalam pilihanraya kecil sama ada mewakili parti yang baru disertai atau sebagai calon Bebas.

 Peraturan sekarang yang membenarkan sesiapa melompat parti, tetapi tidak boleh bertanding semula selama lima tahun jika meletakkan jawatan nampaknya tidak lagi relevan.

 Bermakna, undang-undang anti lompat ini masih membenarkan untuk seseorang itu melompat menyertai parti lain, cuma dengan syarat kerusi mesti dikosongkan dan jika benar-benar handal sebagai wakil rakyat,  bertandinglah semula dalam pilihanraya kecil yang akan diadakan berikutan kekosongan itu.

 Oleh kerana sebelum ini alasan tidak boleh bertanding itulah yang sering dijadikan sandaran untuk mereka mengelak daripada meletakkan jawatan, maka pembatalan undang-undang berkenaan berserta syarat boleh bertanding semula akan menguji wibawa serta intergriti sebenar semua wakil rakyat yang kita panggil “Yang Berhormat” tetapi sebahagiannya berkelakuan lebih jijik daripada pelacur di jalanan.
(ShahbudinHusin 15/12/2018)

0

0

votes
Article Rating
Kongsikan artikel ini


JIKA BENAR MAHU TUNAI JANJI SERAH KUASA KEPADA ANWAR, UNTUK APA LAGI
TUN M PERLU SOKONGAN 36 AHLI PARLIMEN BN?

 Bersama dengan tindakan keluar parti enam Ahli Parlimen UMNO baru-baru ini, terdedah sesuatu yang tidak dijangka oleh kita semua iaitu wujudnya akujanji atau akuan bersumpah melibatkan 36 Ahli Parlimen BN untuk menyokong Tun Mahathir Mohamad sekiranya berlaku usul undi tidak percaya terhadap Perdana Menteri di Parlimen.

 Tidak dipastikan siapa yang menggerak atau mengusahakan akaun bersumpah itu, tetapi yang pastinya ini memperlihatkan wujudnya persekongkolan atau pakatan sulit antara Tun Mahathir dengan 36 Ahli Parlimen BN bagi tujuan mengekalkan kuasanya.

 Sudah pasti wujud pertemuan dengan Tun Mahathir, kalau pun tidak melibatkan kesemua 36 Ahli Parlimen berkenaan, setidak-tidaknya dengan ketua kumpulannya iaitu Ahli Parlimen Larut, Hamzah Zainuddin.
Agak mustahil usaha mewujudkan akaun bersumpah ini hanya tindakan sebelah pihak atau atas inisiatif sendiri melibatkan 36 Ahli Parlimen berkenaan semata-mata tanpa persetujuan daripada pihak Tun Mahathir.

 Pakatan sulit ini bukan saja diluar pengetahuan Zahid Hamidi selaku Presiden UMNO dan Pengerusi BN, malah juga tidak diketahui oleh pemimpin-pemimpin dalam Pakatan Harapan.

 Kenapa perlu Tun Mahathir mendapatkan sokongan daripada Ahli Parlimen BN jika beliau benar-benar mahu menyerahkan jawatan Perdana Menterinya dalam tempoh dua tahun selepas memegangnya kepada Anwar Ibrahim sebagaimana dijanjikannya?

 Bukankah Anwar juga sudah menyatakan beliau tidak akan tergesa-gesa untuk mengambil alih jawatan Perdana Menteri, malah tiada masalah menunggu tempoh dua tahun yang ditetapkan itu?

 Jadi, untuk apa lagi perlunya diwujudkan akuan bersumpah daripada 36 Ahli Parlimen BN itu jika Tun Mahathir benar-benar berpegang kepada janjinya?

 Apakah ini bermakna Tun Mahathir secara diam-diam mahu memegang jawatan Perdana Menteri lebih daripada dua tahun dan kiranya kerana itu berlaku usul tidak percaya untuk menjatuhnya yang digerakkan oleh Anwar, beliau sudah bersedia untuk menghalangnya?

 Atau, apakah dengan adanya akuan bersumpah daripada 36 Ahli Parlimen BN itu, Tun Mahathir boleh dengan mudah tidak mahu menunaikan janjinya menyerahkan kuasa kepada Anwar lantaran berpegang kepada hakikat bahawa beliau sudah ada sokongan majoriti daripada Ahli Parlimen yang mahukannya terus kekal sebagai Perdana Menteri?

 Bagaimana dengan pendirian Ahli Parlimen daripada DAP dan Amanah serta daripada PKR yang pro Azmin dalam hal ini?

 Apakah kerana sudah selesa dengan jawatan menteri, nikmat gaji enam puluh atau tujuh puluh ribu ringgit sebulan, di samping pelbagai kemudahan lain, mereka juga dengan mudah turut sama memungkiri janji untuk menjadikan Anwar sebagai pengganti Tun Mahathir?

 Dalam usia sudah melebihi 93 tahun, berapa lama lagi sebenarnya Tun Mahathir mahu jadi Perdana Menteri?
(ShahbudinHusin 16/12/2018)

0

0

votes
Article Rating
Kongsikan artikel ini


MUHYIDDIN BAKAL 'TERBUNUH' BERSAMA ANWAR?

 “Kemasukan Ahli Parlimen UMNO ke dalam Bersatu adalah bagus kerana ia akan menjadikan Pakatan Harapan sebuah kerajaan yang lebih Melayu berbanding sebelumnya.”

 “Sekurang-kurangnya dengan semakin ramai Ahli Parlimen UMNO beralih kepada Bersatu, kuasa DAP dapat diimbangi dalam Pakatan Harapan.”

 “Janganlah gelabah,  dengan kemasukan Ahli-Ahli Parlimen UMNO itu, Tun Mahathir Mohamad hanya bertujuan memperolehi majoriti dua pertiga dalam Parlimen supaya pindaan undang-undang ke arah kebaikan rakyat dapat dilaksanakan”.

 “Kita kena percaya kepada Tun Mahathir, beliau tahu apa yang dibuatnya dan tentu untuk kebaikan negara”.

 Di atas adalah hujah-hujah yang biasa kedengaran kebelakangan ini sejak seorang demi seorang Ahli Parlimen UMNO bertindak meninggalkan parti itu dan sebahagiannya telah pun diterima sebagai ahli Bersatu.

 Sekali pandang, memang ternampak murni semua hujah-hujah tersebut, tetapi apakah benar setakat itu saja kewajaran dalam membawa masuk Ahli-Ahli Parlimen UMNO menyertai Bersatu?

 Benarkah juga semua hujah itu begitu penting dalam perkiraan serta pemikiran Tun Mahathir?

 Apa yang dibimbangi, di sebalik semua hujah yang nampak murni itu, selain untuk mengukuhkan lagi kedudukan Perdana Menteri, ia mungkin terjajar kepada tujuan serta maksud untuk menidakkan berlakunya peralihan kuasa daripada Tun Mahathir kepada Anwar Ibrahim sebagaimana yang telah dijanji dan dipersetujui sebelum Pakatan Harapan menang PRU14 yang lalu.

 Tambahan lagi, dalam banyak keadaan, meskipun Tun Mahathir selalu mengatakan beliau akan menepati janji berhubung peralihan kuasa itu, kerapkali juga kata-katanya agak tergantung, “saya mungkin jadi Perdana Menteri kurang daripada dua tahun dan mungkin juga lebih dua tahun.”

 Tidak pernah sama sekali Tun Mahathir berkata, “cukup-cukup dua tahun nanti saya akan serahkan jawatan Perdana Menteri ini kepada Anwar.”

 Dalam konteks peralihan kuasa kepada Anwar, semua sedia maklum jika beliau menjadi Perdana Menteri nanti, orang yang bakal menjadi timbalannya, baik dari segi kelayakan, pengalaman dan kekananan ialah Muhyiddin Yassin, Presiden Bersatu sekarang.

 Tidak ada pemimpin lain dalam Pakatan Harapan yang lebih sesuai digandingkan dengan Anwar selain daripada Muhyiddin.

 Dalam waktu yang sama, sementara ada persetujuan mengenai peralihan kuasa kepada Anwar, kecenderungan Tun Mahathir terhadap Azmin Ali, Timbalan Presiden PKR terlihat sungguh nyata sejak awal lagi.

 Beliau yang sudah mengangkat sumpah sebagai Menteri Besar Selangor selepas PRU14 lalu dan tidak disenaraikan oleh PKR sebagai calon menteri, telah dipilih oleh Tun Mahathir untuk menjadi Menteri Hal Ehwal Ekomoni dalam kabinetnya.

 Dengan jawatan tersebut, Azmin bukan saja menjadi antara menteri yang menguasai kementerian paling kanan dalam kerajaan, bahkan seterusnya dilantik sebagai Timbalan Pengerusi Khazanah, badan pelaburan utama kerajaan bersama Tun Mahathir selaku Pengerusinya.

 Dengan yang demikian, ia menyebabkan berlegar cakap-cakap dan andaian bahawa Tun Mahathir lebih cenderung mahukan Azmin sebagai penggantinya berbanding Anwar.

 Cakap-cakap dan andaian itu mungkin segera berkubur jika Tun Mahathir berani bertegas menyatakan “cukup dua tahun saya akan berundur dan menyerahkan jawatan itu kepada Anwar.”

 Namun, ia tidak pernah sesekali dilakukan Tun Mahathir, malah di sebalik ayat “mungkin kurang dua tahun dan mungkin lebih dua tahun” menjadi Perdana Menteri, beliau ternampak cuba mengukuhkan kedudukannya melalui sokongan Ahli-Ahli Parlimen UMNO yang melompat parti.

 Kalaulah berlaku sekali lagi episod Anwar diketepikan sebagai pengganti Perdana Menteri di mana kali pertama terjadi ketika dalam UMNO dahulu, yang akan turut “terbunuh” bersamanya tentu saja ialah Muhyidin.

 “Membunuh” karier politik Anwar, tidak dapat tidak, akan menyebabkan Muhyiddin “terbunuh” sama masa depannya.

 Muhyiddin bukan saja tidak ternampak ada kecenderungan dalam hati Tun Mahathir untuk diletakkan sebagai penggantinya, bahkan jika Azmin yang menjadi Perdana Menteri, tidak mungkin beliau akan melantik Presiden Bersatu itu sebagai timbalannya.

 Siapa pilihan Azmin sebagai timbalannya jika beliau menjadi Perdana Menteri?

 Sukarkah menjangkanya?
(ShahbudinHusin 16/12/2018)

0

0

votes
Article Rating
Kongsikan artikel ini


NURUL IZZAH PROTES ANWAR?

 Berita paling mengejutkan hari ini tentunya ialah tentang perletakan jawatan Nurul Izzah Anwar sebagai Naib Presiden PKR dan menolak perlantikan sebagai Pengerusi Majlis Pimpinan Negeri Pulau Pinang.

 Dalam waktu yang sama, Nurul Izzah juga, atas sebarang kapasiti, turut melepaskan semua khidmatnya yang ada dengan kerajaan persekutuan.

 Bagaimanapun, beliau akan terus kekal sebagai anggota PKR dan penyokong kerajaan di Parlimen melalui kedudukannya sebagai Ahli Parlimen Permatang Pauh.

 Dengan menang undi tertinggi bagi jawatan Naib Presiden pada pemilihan PKR bulan lalu dan baru diumumkan oleh Anwar semalam sebagai Pengerusi Majlis Pimpinan Pulau Pinang, tindakannya meletakkan kedua-dua jawatan itu bukan saja mengejutkan, tetapi juga merupakan tamparan kepada bapanya yang kini merupakan Presiden PKR.

 Apa lagi, Anwar kini hanya kira-kira setahun lebih saja lagi dijangka akan mengambil alih jawatan Perdana Menteri daripada Tun Mahathir Mohamad.

 Dengan mengundurkan diri itu, apakah Nurul Izzah tidak mahu bersama-sama melihat kejayaan bapanya menduduki kerusi Perdana Menteri yang diidam-idamkan sejak 20 tahun lalu?

 Lantaran itu, di merata-rata ruang perbualan, pelbagai tanggapan dan andaian sedang bertali arus berhubung  perletakan jawatannya secara mengejut itu.

 Ada yang mengatakan ia bertujuan untuk mengelak tanggapan berlakunya amalan nepotisme yang sedang dimainkan oleh sesetengah pihak dalam PKR kebelakangan ini.

 Bagaimanapun, perkara itu jika diteliti ternampak tidak munasabah kerana kedudukan ahli keluarga Anwar dalam PKR bukanlah perkara baru dan sudah pun diterima sebagai sesuatu yang normal sejak 1998 lagi.

 Malah, kewujudan parti itu sendiri pada asalnya ialah untuk membela nasib Anwar yang dikatakan dianiaya oleh Tun Mahathir sehingga dipecat dan dipenjara pada 1998 dahulu dengan penglibatan Dr. Wan Azizah dan Nurul Izzah dalam PKR telah bermula sejak daripada awal lagi.

 Makanya, mengapa baru sekarang ia harus menjadi isu yang sampai memerlukan Nurul Izzah meletakkan jawatannya?

 Tetapi, jika diambil kira perkembangan semasa yang melibatkan tindakan keluar parti beberapa Ahli Parlimen UMNO beberapa hari lalu dan dalam masa yang sama mereka menzahirkan sokongan kepada Tun Mahathir, perletakan jawatan Nurul Izzah tidak mustahil merupakan suatu tindakan protes.

 Pertama, beliau mungkin melakukan protes terhadap Tun Mahathir kerana merasakan ia adalah permainan yang sengaja dicipta untuk terus mengekalkan kuasa dan tidak mahu menunaikan janji menyerahkan jawatan Perdana Menteri kepada bapanya.

 Tambahan lagi, bersama keluarnya UMNO beberapa Ahli Parlimen itu, terdedah wujudnya akuan bersumpah melibatkan 36 Ahli Parlimen BN menyokong kepimpinan Tun Mahathir, manakala dalam konteks lumpuhnya UMNO Sabah pula, Tun Mahathir sendiri mengakui bertemu mereka sebelum itu.

 Dua hari lalu beliau mengecam mereka yang bertindak keluar UMNO dengan mengatakannya sebagai mengkhianati kepercayaan pengundi.

 Sebagai tanda protesnya kepada Tun Mahathir itu, maka Nurul Izzah melepaskan semua khidmatnya yang ada dengan kerajaan persekutuan.
Jawatan beliau di peringkat persekutuan ketika ini ialah Pengerusi Jawatankuasa Pemerkasaan Pendidikan dan Latihan Teknikal dan Vokasional Malaysia atau TVET.

 Kedua, Nurul Izzah juga barangkali  sedang melakukan protes terhadap Anwar sendiri yang dilihat agak perlahan, mendatar, tiada lagi semangat “lawan tetap lawan”, malah masih menyatakan kesetiaan kepada Tun Mahathir, meskipun Perdana Menteri melalui gerakan politik yang nyata di depan mata sedang dalam proses mahu “menyembelih” masa depan bapanya.

 Sebagai seorang yang diasuh secara semulajadi dengan semangat melawan sejak zaman remaja lagi dengan pelbagai episod percikan darah dan airmata, tidak dinafikan bahawa Nurul Izzah pasti paling kecewa jika buat kali kedua ini bapanya masih tewas lagi dalam pertarungan kuasa kepada Tun Mahathir.

 Dalam erti kata lain, protes Nurul Izzah kali ini hanya mahukan Anwar bangun melawan dan menuntut haknya yang telah dipersetujui bersama Pakatan Harapan dalam perjuangan yang telah dilalui sejak lebih 20 tahun lamanya.

 Sediakah Anwar akur dengan protes anaknya itu atau beliau sebenarnya ada percaturan lain untuk memastikan kejayaannya mencapai cita-cita menuju mercu kuasa yang diidam-idamkan selama ini?
(ShahbudinHusin 17/12/2018)

0

0

votes
Article Rating
Kongsikan artikel ini


TUN, JANGANLAH DIMATIKAN UMNO INI….

 Sejak awal lagi Tun Mahathir Mohamad dilihat bukan sekadar mahu mengalahkan UMNO dalam pilihanraya, malah ingin menjadikan Bersatu sebagai pengganti kepada parti Melayu itu.

 Selain dalam kempen-kempen sebelum PRU14 beliau selalu mengatakan UMNO yang dipimpin oleh Najib Razak tidak lagi seperti UMNO yang asal, susulannya Bersatu terus diwar-warkannya akan menjadi pengganti kepada UMNO sekiranya rakyat memberi sokongan dan memenangkannya dalam PRU14.

 Dengan Pakatan Harapan akhirnya berjaya mengambil alih pentadbiran kerajaan daripada BN, keinginan beliau untuk menjadikan Bersatu sebagai pengganti UMNO tentu saja tambah meluap-luap.

 Sebab itu, sebagaimana yang pernah diakui oleh Presiden UMNO, Zahid Hamidi sendiri, dalam pertemuan awalnya dengan Tun Mahathir sebaik menerajui UMNO, permintaan Perdana Menteri kepadanya ialah agar UMNO segera dibubarkan dan semua ahlinya berpindah menyertai Bersatu.

 Permintaan itu bagaimanapun ditolak oleh Zahid Hamidi.

 Dalam pertemuan antara beberapa pemimpin UMNO dengan Tun Mahthir pada 22 Oktober lalu yang diketuai oleh Mohamad Hassan, Timbalan Presiden UMNO di mana gambar-gambarnya terdedah baru-baru ini, perbincangan mengenai penggabungan UMNO dan Bersatu turut menjadi topik perbincangan.

 Menurut Mohamad Hassan, penggabungan kedua-dua parti menjadi antara perbincangan dengan Tun Mahathir dalam pertemuan itu, selain beberapa topik yang lain lagi.

 Kemudian UMNO Sabah lumpuh secara tiba-tiba apabila sebahagian besar Ahli Parlimen, Adun dan Ketua Bahagian parti itu mengambil keputusan keluar UMNO. Meskipun mereka belum membuat keputusan menyertai mana-mana parti, pastilah pilihan mereka adalah Bersatu dan bukannya Warisan.

 Selain Tun Mahathir mengakui mereka itu ada menemuinya sebelum membuat keputusan meninggalkan UMNO, dikhabarkan juga sudah ada pertemuan antara mereka yang terbabit itu dengan Bersatu untuk tujuan membawa parti itu melebarkan sayapnya ke Sabah.

 Mungkinkah Bersatu akan mengingkari janji yang pernah dibuat terhadap Warisan bahawa parti itu tidak akan mengembangkan sayapnya ke Sabah?

 Dua hari lalu pula enam Ahli Parlimen UMNO bertindak keluar parti dan dikhabarkan ada 10 lagi akan menyusul selepas ini. Tidak mustahil ada lagi menyusul selepas itu.

 Jika trend keluar UMNO ini berterusan, tidak mustahil UMNO akan mempunyai kurang daripada 10 Ahli Parlimen saja akhirnya nanti.

 Ternampak bahawa semua usaha dan gerakan ini menjurus bukan saja untuk mengecilkan UMNO, malah menjadikannya “tunggul kayu”.

 Dalam waktu yang sama UMNO juga sedang berdepan beberapa masalah lain dengan Jabatan Pendaftar Pertubuhan, antaranya banyak cawangan tidak mengadakan mesyuarat tahunan, tidak menghantar laporan serta tarikh pemilihan yang lalu yang sudah pun melewati tempoh 18 bulan lanjutan masa sebagaimana yang dibenarkan oleh perlembagaannya.
Selain itu, berkaitan dakwaan menerima wang haram daripada 1MDB juga boleh menjadi sebab UMNO diharamkan.

 Semua masalah itu bukan lagi rahsia adalah antara sebab-sebab yang memungkinkan UMNO dibatalkan pendaftarannya, manakala dalam waktu yang sama usaha terus dijalankan oleh Tun Mahathir untuk menjadikan UMNO semakin mengecil dengan seorang demi seorang Ahli Parlimen ditarik untuk meninggalkan parti itu.

 Mengapa Tun Mahathir ternampak begitu bersungguh-sungguh mahu UMNO dibubarkan dan digantikan dengan Bersatu?

 Tidak dapat dengan cara memujuk Zahid Hamidi melakukannya secara baik atau melalui kesalahan yang dilakukan oleh UMNO sendiri, beliau nampaknya berterusan berusaha menarik seorang demi seorang pemimpinnya meninggalkan UMNO supaya ia jadi semakin mengecil dan hilang kekuatannya sama sekali.

 Sejujurnya, dalam konteks ke arah demokrasi yang lebih baik, UMNO sebaiknya hendaklah terus dibiarkan hidup. Malah, jika ada apa-apa masalah dengan Pendaftar Pertubuhan dan perundangan, parti itu harus dipandu dan dibimbing untuk menyelesaikannya dengan baik, tetapi bukan dengan terus menghukum pendaftarannya dibatalkan.

 Bersatu ketika ini sudah menjadi kerajaan bersama Pakatan Harapan. UMNO pula adalah pembangkang. Berusaha mematikan UMNO dan memaksa pemimpin serta ahlinya beralih kepada Bersatu semacam membunuh ruang demokrasi untuk bernafas dengan subur di negara ini.

 Politik adalah pilihan, bukannya paksaan. Biarkan kedua-duanya – UMNO dan Bersatu – terus bersaing dalam politik negara ini bagi memberi ruang kepada rakyat memilih mana yang terbaik dan sesuai dengan pilihan hati mereka.

 Tun, janganlah dimatikan UMNO ini….
(ShahbudinHusin 17/12/2018)

0

0

votes
Article Rating
Kongsikan artikel ini


BERSATU KE SABAH, APAKAH AKAN ADA 'U-TURN' SELEPAS INI?

 Semalam Tun Mahathir Mohamad sekali lagi memberi jaminan bahawa Bersatu tidak akan melebarkan sayapnya ke Sabah.

 Penegasan ini adalah susulan tindakan beramai-ramai Ahli Parlimen, Adun dan Ketua Bahagian di Sabah bertindak keluar UMNO, baru-baru ini sehingga parti itu boleh dikata lumpuh keadaannya.
Sesungguhnya keputusan Bersatu tidak melebarkan sayapnya ke Sabah, selain kerana menghormati kedudukan Warisan yang sedang mengetuai pentadbiran di negeri bawah bayu itu, ia juga sebagai memenuhi janji yang pernah diikrarkan sebelum PRU14 lalu.

 Dengan adanya penegasan daripada Tun Mahathir itu, sementara Warisan tentunya berasa lega, persoalan lain ialah ke manakah hala dan destinasi mereka yang sudah keluar UMNO itu?
Sediakah mereka memilih Warisan sebagai wadah baru dalam perjuangan?

 Jika demikian, apakah tujuannya mereka bertemu dengan Tun Mahathir beberapa hari sebelum mengadakan sidang akhbar mengumumkan keluar UMNO itu?

 Bukankah ia bermakna keinginan mereka tidak lain ialah untuk menyertai Bersatu?
Dalam pada itu, di media sosial kini sudah tersebar gambar-gambar longgokan borang keahlian Bersatu yang mana ada di antaranya dikatakan untuk di agih-agihkan ke Sabah?

 Untuk apakah borang-borang itu?

 Benarkah Bersatu selama-lamanya tidak akan dikembangkan ke Sabah atau tidak lama selepas ini akan ada  kenyataan “u-turn” berkaitan dengannya?
(ShahbudinHusin 18/12/2018)

0

0

votes
Article Rating
Kongsikan artikel ini


KENAPA CUTI SEMENTARA ZAHID TIADA TEMPOH MASA, AGONG BERCUTI PUN ADA
TARIKH AKHIRNYA?

Berdepan dengan kritikan serta desakan berterusan yang mahukannya berundur, Presiden UMNO, Zahid Hamidi akhirnya mengalah dengan menyerahkan tugasnya kepada timbalannya, Mohamad Hassan.

 Berdasarkan kandungan surat berhubung perkara itu, Zahid Hamidi mengumumumkan pengundurannya buat sementara itu bertujuan menyelamatkan parti berikutan tindakan beberapa pemimpinnya meninggalkan UMNO kebelakangan ini.

 Dengan menyerahkan kepada Timbalan Presiden untuk menjalankan tugas-tugas Presiden buat sementara waktu, beliau berharap sebarang polemik mengenai kepimpinan dapat ditamatkan dan semua pihak dapat memberi fokus ke arah memperkukuhkan parti.

 Tetapi, pengunduran Zahid Hamidi ini nampak ada sedikit pelik dan janggal kerana beliau sebenarnya hanyalah bercuti secara sementara daripada menjalankan tugas-tugas presiden saja.

 Mohamad Hassan atau Tok Mat hanya menjalankan tugas-tugas presiden UMNO, sementara Zahid Hamidi masih merupakan Presiden UMNO yang sebenar tetapi tanpa kuasa buat sementara waktu.

 Lebih pelik dan janggal lagi,  cuti sementara dan menyerahkan tugas kepada timbalannya yang diumumkannya itu tiada tempoh tertentu yang ditetapkannya.

 Ditanya tentang perkara tersebut, Zahid Hamidi berkata, “tempoh untuk Tok Mat menjalankan tugas presiden itu ialah sehingga beliau tidak sanggup lagi memikulnya atau setelah beliau yakin saya boleh teruskan tugas dan tanggungjawab.”

 Apakah maknanya semua ini?

 Apakah minggu depan atau bulan depan misalnya, Zahid Hamidi akan kembali semula sebagai Presiden UMNO yang berkuasa penuh sebagaimana sebelumnya?

 Cuti sementara tanpa tempoh ini memang pelik dan tidak pernah dibuat orang lain, barangkali inilah pertama kali dalam dunia kerana biasanya cuti sementara memang ada tarikh akhirnya.

 Yang Dipertuan Agong atau Perdana Menteri sekali pun apabila mengambil cuti sementara, ia mesti ada tempoh akhir tertentu yang ditetapkan.

 Dalam hal ini, Zahid Hamidi seharusnya sedar yang diminta oleh ahli UMNO sebelum ini ialah agar beliau meletakkan jawatan atau berundur dengan mengambil cuti sehingga kes mahkamahnya selesai, bukan cuti sementara yang tiada tarikh akhirnya.

 Kalau pun enggan meletakkan jawatan, mengapa Zahid Hamidi tidak mahu mengambil cuti sementara sehingga kes mahkamahnya selesai?
Bukankah itu lebih baik dan memberi ruang masa yang lebih jelas kepada timbalannya dalam menjalankan tugas?

 Ternampak bahawa  Zahid Hamidi masih terlalu sayang untuk melepaskan jawatan presiden UMNO yang disandangnya berbanding tindakan jujur ke arah memulihkan kedudukan parti secara menyeluruh.

 Apa yang beliau mahu tunggu lagi dengan hanya mengambil cuti sementara itu?

 Adakah Zahid Hamidi mahu mencatat sejarah sebagai Presiden UMNO yang pertama dihukum bersalah oleh mahkamah dan dimasukkan ke penjara?
(ShahbudinHusin 19/12/2018)

0

0

votes
Article Rating
Kongsikan artikel ini


MEMBALUN NAJIB YANG SUDAH JADI 'BOLA KEMPIS' TIDAK LAGI MEMBERI
SEBARANG KEPUASAN….

 Ada yang bertanya, kenapa saya tidak banyak lagi menghentam Najib Razak sejak kebelakangan ini?

 Adakah saya mula simpati kepada bekas Perdana Menteri itu?

 Ya, simpati mungkin itu ada, tambahan lagi bila mendengar kata-katanya yang beliau kini tertekan kerana terpaksa meminjam wang daripada pihak tertentu untuk membiayai perbelanjaan dan membayar ikat jamin terhadap 39 pertuduhan mahkamah yang sedang dihadapinya setakat ini.

 Dalam hal ini, Najib bukanlah tiada wang sebenarnya, cuma beberapa akaun banknya sedang dibekukan oleh pihak berkuasa kerana siasatan terhadapnya masih lagi berjalan.

 Cuma, saya tertanya-tanya, ke manakah menghilangnya rakan-rakan yang banyak mendapat manfaat perniagaan ketika beliau berkuasa dahulu?

 Apakah persahabatan mereka hanya ketika Najib sedang berkuasa saja?

 Tetapi, meskipun ada simpati kepadanya, saya tidaklah sampai ke peringkat mahu menyokongnya.

 Bagi saya, Najib sudah ibarat “bola kempis yang tidak sedap lagi untuk ditendang”.

 Beliau sudah jatuh sekarang ini dan saya mengkritik serta menghentamnya sejak 2011 lagi sama ada melalui buku, penulisan di blog atau coretan di facebook dan juga twitter.

 Sejak tahun 2011, saya sudah menulis enam buah buku yang kesemuanya berkenaan Najib dan mengajak rakyat menolak kepimpinannya

 Mereka yang mengikuti blog saya tentu tahu bahawa sudah beribu artikel yang saya tulis yang mengenai Najib, tidak terkecuali juga berkenaan Rosmah Mansor, Jho Low dan Riza Aziz.

 Memulakan penulisan di blog sejak 2012, sehingga ini blog saya telah dikunjungi oleh lebih 48 juta penjenguk. Terima kasih kepada mereka yang tidak jemu-jemu membaca tulisan saya.

 Dengan 39 pertuduhan mahkamah yang sedang dihadapinya, rasanya sampailah ketikanya saya harus membiarkan Najib  menguruskan kes-kesnya bersama pasukan peguam dan mereka yang rapat dengannya dengan lebih aman tanpa gangguan.

 Tugas dan peranan saya mengkritik, menegur, menghentam dan membalun Najib ketika beliau sedang berkuasa dan sehingga kejatuhannya pada pilihanraya 9 Mei lalu, rasanya sudah selesai dan memberikan kepuasan peribadi yang tidak ternilai.

 Saya tidak perlu lagi “menendang bola yang sudah kempis”. Beliau sudah jatuh dan tidak mungkin akan kembali lagi ke persada kuasa.

 UMNO sendiri tidak mungkin sedia menerima beliau sebagai pemimpin mereka buat kali kedua.

 Perjuangan Najib sekarang ini, bagi saya hanyalah semata-mata untuk berdepan dengan kes-kes mahkamahnya dan berusaha sebaik mungkin agar beliau dan isterinya tidak ke penjara.

 Bersama pasukan peguamnya, saya percaya Najib mampu menguruskan hal tersebut.

 Saya tidak mahu lagi menghentam atau membalunnya. Cukuplah setakat ini.

 Namun, sebagai penulis, saya akan terus berjuang mengkritik dan menegur, malah menghentam serta membalun sesiapa juga yang saya rasa patut diperlakukan sedemikian.

 Sudah tujuh bulan berlalu, saya kini jadi rindu kembali untuk “menendang bola-bola yang sedang kencang dan masih ada angin”, apatah lagi dalam kerajaan kini berlaku begitu banyak keserabutan yang memerlukan teguran, selain menunaikan janji manifesto PRU14 serta janji-janji lain ternampak bukan lagi sebagai keutamaan.

 Saya sudah biasa “menendang bola kencang” dan terus “menendang Najib yang sudah ibarat bola kempis”, tidak lagi memberi sebarang keseronokan serta kepuasan, malah saya rasa seperti sedang ditertawakan.

 Saya akan terus “menendang”, tapi kini sasaran saya ialah “bola kencang” dan “bola-bola lain yang ada angin” yang sudah tentu mampu memberikan saya keseronokan dan kepuasan.
(ShahbudinHusin 18/12/2018).

0

0

votes
Article Rating
Kongsikan artikel ini


KALAU TAKUT PECAT WAYTHA, PERCAYALAH AKHIRNYA TUN M SENDIRI AKAN
DITOLAK RAKYAT

 Di mana-mana saja ketika ini terdapat isyarat yang cukup jelas dan nyata mahukan agar Menteri di Jabatan Perdana Menteri, P Waythamoorthy dipecat dengan segera daripada kabinet.

 Selain wakil pembangkang dan kerajaan sudah sama-sama senada bersuara mengenainya, petisyen dalam talian yang mendesak  pemecatannya juga sehingga ini sudah mendapat hampir 300 ribu tandatangan sokongan.

 Jika kita tanyai orangramai yang lalu lalang di tepi jalan pula, daripada 10 yang ditemui, mungkin kesemuanya sependirian turut mahukan Waythamoorthy disingkirkan sebagai menteri.

 Yang nyata, imej buruk beliau lebih teruk berbanding Najib Razak yang ketika skandal 1MDB tengah menjadi perbualan hangat suatu ketika dahulu yang mana daripada 10 orang yang ditemui, barangkali masih ada dua atau tiga orang yang masih suka dan menyokongnya.
Kemarahan orangramai terhadap Waythamoorthy bukan saja kerana insiden kuil di Subang Jaya yang mencetuskan rusuhan dan menyebabkan kematian anggota bomba, Muhammad Adib Mohd Kassim, tetapi juga kerana beliau dilihat langsung tidak berperanan sebagai menteri yang bertanggungjawab terhadap perpaduan dan intergrasi nasional.

 Apakah peranan beliau yang kita sama-sama dapat lihat dari segi memupuk perpaduan dalam negara ini?

 Sudahlah ketika insiden rusuhan di kuil itu beliau seolah-olah bertindak menyimbah minyak untuk menyemarakkan lagi api pergaduhan, sedangkan sebagai menteri, tugasnya yang sepatutnya ialah menyiram air untuk meredakan pergaduhan yang sedang berlaku.

 Dalam soal menuntut pemecatannya sebagai menteri, ia sebenarnya tidak sesekali bermotifkan perkauman atau kerana beliau berbangsa India, tetapi lebih disebabkan sikap dan pendiriannya yang mengecewakan, selain kemampuan dan kewibawaannya juga sama sekali tiada.

 Jika Tun Mahathir merasakan kerusi menteri yang menjaga perpaduan dan intergrasi nasional itu merupakan kouta kaum India, beliau boleh melantik pemimpin India lain yang sederhana, berwibawa, berkelayakan serta diterima ramai sebagai penggantinya.

 Rakyat pasti tiada masalah jika penggantinya pemimpin India juga. Tetapi rakyat akan terus bermasalah jika Tun Mahathir tidak mahu memecatnya.

 Malah, jika tiada pemimpin India yang layak, selain menteri yang menjaga hal ehwal perpaduan itu patut diserahkan kepada pemimpin Melayu yang mewakili bangsa teras di negara ini, pemimpin kaum Cina yang berkelayakan juga boleh dicuba.

 Cuma, jangan sesekali dikekalkan lagi Waythamoorthy di kerusi menteri dalam kerajaan yang ada sekarang ini.

 Rakyat tidak boleh lagi menerimanya dan kalau boleh memandang muka, mendengar suara dan menatap wajahnya juga mereka tidak mahu sama sekali.

 Tun Mahathir tidak perlu bertangguh lagi untuk memecat Waythamoorthy  itu sebelum lebih banyak insiden buruk yang menjurus kepada perpecahan antara kaum terus berlaku lagi.

 Bahkan, kalau Tun Mahathir terus menyimpannya dalam kabinet, penolakan rakyat terhadap kerajaan terus akan lebih membesar dan akhirnya menyebabkan Pakatan Harapan sendiri tidak diingini rakyat lagi untuk terus mentadbir negara ini.

 Fikir-fikirkanlah, Tun….
(ShahbudinHusin 19/12/2018)

0

0

votes
Article Rating
Kongsikan artikel ini


TUN, SEMUA AHLI PARLIMEN UMNO ADALAH PENYOKONG KUAT NAJIB!!

Menurut kata Tun Mahathir Mohamad, permohonan bekas pemimpin UMNO khususnya Ahli Parlimen untuk menyertai Bersatu akan diteliti dan disaring dengan ketat sebelum penyertaan mereka dapat diterima.

 Katanya, Bersatu hanya mengalu-alukan kemasukan mereka yang bebas daripada sebarang salah laku atau mereka yang bukan penyokong kuas bekas Perdana Menteri, Najib Razak.

 Dalam erti kata lain, berdasarkan kenyataan Tun Mahathir ini, mereka yang merupakan penyokong kuat Najib ketika dalam UMNO dahulu tidak akan diterima sama sekali untuk menyertai Bersatu.

 Hmmmm…betulkah?

 Tidakkah Tun Mahathir sedar semua mereka yang bertanding atas tiket UMNO dalam pilihanraya lalu adalah merupakan penyokong kuat Najib belaka?

 Malah, salah satu sebab mereka dipilih bertanding adalah kerana dikenalpasti sebagai penyokong kuat kepada bekas Perdana Menteri itu.

 Tidak cukup sebagai penyokong setia, mereka yang dipilih bertanding dan menang sebagai Ahli Parlimen UMNO itu juga dikatakan ada menerima duit daripada Najib yang kesemua dana itu bersumberkan daripada 1MDB.

 Sebagai contoh, Ahli Parlimen Jeli, Mustapa Mohamad misalnya, sebelum PRU14 lalu dikatakan ada menerima puluhan juta ringgit daripada Najib atas kapasitinya sebagai Pengerusi Perhubungan UMNO Kelantan ketika itu.

 Semua mereka itu hanya menjarakkan diri daripada Najib setelah BN kalah pilihanraya dan beliau tidak lagi bergelar Perdana Menteri.

 Jadi, kalaulah benar kriteria bekas penyokong kuat Najib menjadi asas seseorang itu tidak diterima untuk menyertai Bersatu, sebenarnya tidak ada Ahli Parlimen UMNO yang patut diterima masuk ke dalam parti itu.

 Tetapi, mengapa Mustapa dengan mudah diterima sebagai ahli?

 Bagaimana selepas ini berikutan baru-baru ini semakin ramai Ahli UMNO bertindak keluar parti dan tiba-tiba menyatakan sokongan kepada Tun Mahathir, sedangkan mereka diketahui kesemuanya adalah penjilat Najib sebelum ini?

 Apakah Tun Mahathir benar-benar berpegang kepada kata-katanya itu?
(ShahbudinHusin 19/12/2018)

0

0

votes
Article Rating
Kongsikan artikel ini


INILAH MASANYA TUN M WAJIB MEMBUKTIKAN KATA-KATANYA DENGAN PERBUATAN

Benarkah Tun Mahathir Mohamad tidak suka majoriti dua pertiga?

 Benarkah juga beliau mahu pembangkang yang kuat untuk mengimbangi kerajaan yang dipimpinnya?

 Jika begitu, bolehkah Tun Mahathir segera membuat pengumuman bahawa Pakatan Harapan dan Bersatu tidak akan menerima kemasukan mana-mana Ahli Parlimen UMNO yang keluar parti baru-baru ini?
Mereka yang keluar UMNO itu, biarkan saja mereka jadi Ahli Parlimen Bebas sehingga habis penggal ini.

 Seterusnya, jika benar juga tidak suka majoriti dua pertiga dan mahu pembangkang yang kuat sepertimana yang diucapkannya itu, bolehkah Tun Mahathir dengan segera membentangkan undang-undang anti lompat parti di Parlimen?

 Undang-undang berkenaan bukan saja pastinya akan mendapat sokongan daripada PKR dan DAP jika dibentangkan di Parlimen, malah pembangkang seperti UMNO dan Pas tentu tiada halangan sama untuk menyokong perlaksanaannya.
Oleh itu, tidak guna sekadar berkata saja tidak suka majoriti dua pertiga dan mahu pembangkang yang kuat semata-mata, tetapi tidak berani membuktikannya dengan tindakan atau melalui kuasa yang ada, malah berdalih kononnya demokrasi membenarkan lompat parti dan sebagainya.
Tindakan itu pula mudah saja – pertama, keluarkan kenyataan tidak akan menerima kemasukan mereka yang mahu melompat dan kedua, segerakan perbentangan undang-undang anti lompat parti di Parlimen.

 Demi semangat Malaysia Baru, Tun Mahathir tiada pilihan lagi, inilah masanya beliau wajib membuktikan segala kata-katanya itu dengan tindakan serta perbuatan yang nyata.
(ShahbudinHusin 20/12/2018).

0

0

votes
Article Rating
Kongsikan artikel ini


JANGAN PANDANG MUDAH PESANAN RAFIZI

 Walaupun terdengar ada yang kurang senang dengan warkah bertajuk “Pesanan Kepada PH” yang ditulis oleh Rafizi Ramli, termasuk mengaitkan dengan kekalahannya kepada Azmin Ali bagi merebut jawatan Timbalan Presiden PKR baru-baru ini, semua pihak dalam Pakatan Harapan seharusnya berlapang dada menerima apa yang ditulisnya itu.

 Beberapa dapatan beliau termasuk mengenai kegelisahan rakyat terhadap kos sara hidup,  janji manifesto yang belum ditunaikan dan rating Tun Mahathir Mohamad yang menurun sebanyak 20 peratus sejak Jun lalu, sebenarnya adalah realiti yang boleh didengar di mana-mana saja ketika ini.

 Dengan mempersembahkan semua hakikat itu, di sebalik mungkin ada pemimpin Pakatan Harapan yang lain sama menyedarinya tetapi tidak berani memperkatakannya kerana masing-masing sudah ada jawatan dan kedudukan yang mahu dijaga atau barangkali juga tidak sedar berkenaan dengannya kerana sibuk dengan urusan kerajaan, tindakan Rafizi bolehlah juga diberikan pujian.

 Tulisan beliau adalah untuk kebaikan Pakatan Harapan dan bagaimana mereka boleh menjadikannya sebagai panduan untuk memperbaiki lagi kerajaan yang ada.

 Pakatan Harapan tidak boleh lagi seperti era BN dahulu yang memandang sepi semua dapatan tidak memihak kepadanya, apa lagi jika didapati mengaitkan dengan penurunan prestasi atau rating Najib Razak.

 Tetapi, akibat daripada semua itu, lihatlah apa yang berlaku kepada BN yang mana akhirnya pemimpin mereka sendiri ketika ini seperti tidak dapat menerima realiti sudah ditolak rakyat.

 Semua teguran dan dapatan Rafizi ini harus diambil positif jika tidak mahu yang berlaku kepada BN berulang kembali menimpa Pakatan Harapan.

 Pakatan Harapan bukanlah kebal dan Tun Mahathir juga tidaklah maksum. Meskipun  agak cemerlang ketika 22 tahun membangunkan negara sebelum ini, realitinya kedudukan beliau sebagai Perdana Menteri ketika ini adalah berbeza dengan ketika bersama UMNO dan BN dahulu.

 Dua faktor kegelisahan rakyat iaitu kos sara hidup yang dijanji akan diturunkan tetapi belum nampak bayangnya lagi serta janji-janji manifesto PRU14 yang masih banyak tersangkut adalah sesuatu yang harus diakui.

 Alasan beban hutang yang ditinggalkan pentadbiran Najib dahulu tidak seharusnya dijadikan sandaran selama-lamanya untuk melengah-lengah atau tidak melaksanakan janji yang telah dilafazkan sebelum rakyat membuang undi itu.

 Kekangan yang dihadapi seharusnya menjadikan kerajaan lebih kreatif dan berusaha keras dalam menjalankan tugas. Rakyat mahukan hasil, bukan alasan.

 Oleh itu, pesanan Rafizi  mestilah diterima dan dihadam dengan hati yang terbuka, terutama berkaitan rating Tun Mahathir yang menurun sebanyak 20 peratus. Jika dengan masa berlalu seterusnya masih banyak lagi janji gagal ditunaikan, tidak mustahil rating Tun Mahathir akan terus menurun lagi dan menyebabkan kerajaan Pakatan Harapan turut sama tidak diyakini.

 PRU14 menunjukkan kematangan rakyat dalam memilih kerajaan. BN yang ketika itu diselubungi imej buruk Najib telah ditolak oleh rakyat kerana mereka sedar jika kerajaan sama dikekalkan lagi, keadaan negara pasti akan bertambah buruk, meskipun jasanya selama 61 tahun amat dihargai.

 Episod menukar kerajaan sudah pun selesai. Rakyat, tidak kira penyokong Pakatan Harapan, penyokong BN atau berkecuali, ketika ini sama-sama sedang memerhati dan meneliti prestasi kerajaan yang ada ini.

 Yang demikian, apa juga pandangan, lebih-lebih lagi yang negatif, tidak memihak atau yang menyebabkan sakit telinga mendengarnya, jangan sesekali dibuang ke tepi begitu saja.

 Ia harus diterima dengan hati yang terbuka. Selagi ada yang sudi menegur dan mendedahkan keburukan, lebih-lebih lagi jika dalam kalangan Pakatan Harapan sendiri, itu tandanya mereka masih ada keikhlasan dan rasa sayang kepada kerajaan ini.

 Berbanding dengan mereka yang hanya tahu memuji dan melambung yang baik-baik saja, golongan ini bukan sekadar belum tentu ada kejujurannya, yang terselindung di sebaliknya semua itu sebenarnya hanyalah ganjaran, kontrak, jawatan serta kedudukan untuk diri sendiri semata-mata.

 Lebih ramai yang tidak takut bersuara seperti Rafizi, seharusnya lebih dialu-alukan dalam era Malaysia Baru ini.
(ShahbudinHusin 20/12/2018)

0

0

votes
Article Rating
Kongsikan artikel ini


APA TUNGGU LAGI ZAHID HAMIDI, LETAKLAH JAWATAN CEPAT!!

Nampaknya Mohamad Hassan atau Tok Mat sejak memperolehi kuasa menjalankan tugas-tugas sebagai Presiden UMNO seperti ada kuasa ajaib yang sungguh luar biasa.

 Hanya baru tiga hari diberikan kuasa tersebut oleh Zahid Hamidi yang kini hanya berstatus Presiden UMNO tanpa kuasa, Tok Mat bukan saja sudah berjaya mendapat kepercayaan penuh ahli-ahli UMNO terhadap kepimpinannya, malah menjadikan parti itu semacam telah pulih sepenuhnya.

 Kata beliau, ahli UMNO sekarang ini selesa dengan kepimpinan semasa sejak beliau mengambil alih tugas-tugas Presiden UMNO daripada Zahid Hamidi.

 Dalam masa yang sama, tegasnya, berikutan pengambilalihan tugas-tugas Presiden UMNO oleh beliau itu, tidak akan berlaku lagi kejadian lompat parti melibatkan Ahli-Ahli Parlimen UMNO.

 “Saya sudah berjumpa dan berbincang hati ke hati dengan Ahli-Ahli Parlimen UMNO.

 “Mereka kini berpuas hati dengan keadaan parti dan selesa dengan kepimpinan semasa,” ujar Tok Mat lagi.

 Wahhh…hebat sekali!!

 Itu baru tiga hari mendapat kuasa sebagai Presiden UMNO, bayangkan jika sebulan atau setahun selepas ini?

 Tetapi, apakah maksud tersirat di sebalik kata-kata beliau itu?

 Apa yang ingin Tok Mat sampaikan sebenarnya ialah ahli-ahli UMNO, termasuk Ahli-Ahli Parlimen parti itu tidak sekadar gembira dengan tindakan Zahid Hamidi menyerahkan kuasa presiden kepada beliau, bahkan membuktikan dirinya lebih diterima berbanding Ahli Parlimen Bagan Datuk itu.

 Bermakna, meskipun tiada tempoh masa tertentu cuti sementara yang diambil Zahid Hamidi itu, ruang untuknya kembali memegang tugas sebagai Presiden UMNO sudah tertutup sama sekali.

 Dalam erti kata lain, Tok Mat secara tersiratnya mahu Zahid Hamidi segera meletakkan jawatannya sebagai Presiden UMNO agar beliau dapat menjadi Pemangku Presiden UMNO yang mutlak, bukan setakat menjalankan tugas-tugas presiden saja seperti sekarang ini.

 Lalu, tunggu apa lagi Zahid Hamidi?
(ShahbudinHusin 22/12/2018)

0

0

votes
Article Rating
Kongsikan artikel ini


MEMUNGKIRI JANJI KEPADA ANWAR HANYA MENCEMAR NAMA TUN M SEBAGAI
NEGARAWAN

 Janji wajib ditepati dan di dalam Islam, mereka yang mungkir janji tergolong sebagai munafik.

 Dalam pepatah Melayu pula selalu disebut – lembu dipegang pada tali, manusia dipegang pada janji.

 Bermakna, dalam apa keadaan sekali pun, janji mesti ditepati dan bukan untuk dikhianati.

 Dalam carta politik negara sekarang ini, janji yang paling ditunggu oleh rakyat ialah janji manifesto pilihanraya dan janji untuk menjadikan Anwar Ibrahim sebagai Perdana Menteri ke-8 selepas Tun Mahathir Mohamad.

 Tidak dinafikan juga, kedua-dua janji itulah yang turut menyumbang kepada kemenangan Pakatan Harapan menumbangkan UMNO/BN dalam pilihanraya umum yang lalu.

 Oleh kerana sekarang ini Pakatan Harapan sudah menjadi kerajaan dan Tun Mahathir kembali menduduki kerusi Perdana Menteri, ertinya kini adalah fasa untuk menunaikan kedua-dua janji tersebut.

 Sebagaimana yang kita sedia maklum, janji 100 hari dalam manifesto lalu masih banyak yang belum ditunaikan. Janji manifesto yang lain juga dikhabarkan berdepan hal yang sama.

 Alasan yang biasa kita dengar ialah kerana kerajaan berdepan kekangan kewangan dan Pakatan Harapan tidak menyangka beban kewangan yang ditinggalkan Najib Razak adalah terlalu besar serta di luar jangkaan.

 Sementara mungkin ada yang bersetuju dengan hujah-hujah kerajaan itu, tidak dinafikan kegagalan menunaikan janji manifesto telah mencalarkan sedikit sebanyak keyakinan rakyat kepada Pakatan Harapan, apatah lagi Tun Mahathir adalah ketua kerajaan yang berpengalaman membawa kecemerlangan kepada negara selama 22 tahun sebelum ini.

 Bagi kebanyakan rakyat, janji tetap janji dan kalau terpaksa merangkak sekali pun, ia mesti dipenuhi.

 Dalam hal ini, jika menjelang PRU15 nanti masih banyak lagi janji manifesto yang tidak dipenuhi, sukar untuk menjangka sama ada Pakatan Harapan ini mampu terus menjadi pilihan rakyat atau sebaliknya.

 Serentak dengan kegagalan menunaikan banyak janji manifesto itu, entah bagaimana dalam masa yang sama bercambah pula perkhabaran yang semakin meluas hari demi hari kononnya janji mahu menjadikan Anwar sebagai Perdana Menteri ke-8 juga bakal dimungkiri sama.

 Ia bukan saja terlihat melalui banyak kenyataan Tun Mahathir sendiri yang agak kabur mengenai kedudukan penggantinya itu, dalam waktu yang sama usaha-usaha menonjolkan Azmin Ali seperti bergerak seiring dengannya.

 Walaupun selalu mengatakan Anwar adalah penggantinya dan beliau hanya mahu menjadi Perdana Menteri selama dua tahun saja, Tun Mahathir seringkali menggunakan perkataan “mungkin” apabila merujuk tempoh masanya menerajui negara ini.

 “Mungkin kurang dua tahun dan mungkin juga lebih daripada dua tahun,” kata Tun Mahathir dalam beberapa kenyataan yang pernah diluahkannya.

 Kenapakah Tun Mahathir tidak mahu berterus-terang dan bertegas bahawa tempohnya menerajui negara hanya selama dua tahun saja dan selepas itu akan menyerahkan kepada Anwar sebagaimana yang dipersetujui bersama Pakatan Harapan sebelum PRU14 lalu?

 Sehingga ke hari ini, setelah tujun bulan berlalu, meskipun Anwar masih dinamakan sebagai bakal Perdana Menteri ke-8, kedudukannya jelas masih kabur dan tidak menentu.

 Ia selain kerana Tun Mahathir tidak mahu bersikap jujur dan masih menunjukkan kekaburan serta dalam masa yang sama banyak menampakkan kelebihan kepada Azmin dan kemnya, yang ternampak jelas juga beliau semakin cuba memperkukuhkan kedudukannya melalui tindakan membawa masuk Ahli-Ahli Parlimen UMNO menyertai Bersatu.

 Jika Tun Mahathir dapat menampakkan pendiriannya yang betul-betul jelas ke arah mahu menyerahkan kuasa dalam tempoh tidak lebih dua tahun sepertimana dijanjikan, rasanya tidak mungkin Anwar melakukan tindakan yang seolah-olah memperlihatkan sikapnya yang tidak sabar mahu mengambil alih kuasa.

 Tetapi, oleh kerana Tun Mahathir lebih dulu menunjukkan sikap yang meragukan, maka tidak boleh dipersalahkan kepada Anwar yang dilihat tidak sabar itu.

 Anwar hakikatnya hanya bertindak balas untuk melindungi dirinya terhadap apa yang Tun Mahathir lakukan dan bagi memastikan janji peralihan kuasa yang sudah sama-sama dipersetujui benar-benar dipatuhi.

 Begitu juga dengan tindakan Rafizi Ramli mencabar Azmin bagi jawatan Timbalan Presiden PKR, niatnya hanya bertujuan memastikan Anwar tidak tergugat sebagai pengganti Tun Mahathir.

 Janji peralihan kuasa, setelah Tun Mahathir berjaya menjadi Perdana Menteri buat kali kedua, kalau masih juga cuba dimungkiri, ia hanya akan mencemarkan nama beliau sebagai seorang negarawan saja.

 Selepas berjaya menyingkirkan Najib dan dalam usia 93 tahun sekarang ini, tetapi jika masih mahu menjadi Perdana Menteri lebih daripada dua tahun, apa lagi sebenarnya yang Tun Mahathir kejar dalam sisa-sisa hidupnya?
(ShahbudinHusin 21/12/2018)

0

0

votes
Article Rating
Kongsikan artikel ini


SYABAS DAP….

 Pengundi-pengundi yang telah bersatu hati membuat keputusan menumbangkan UMNO dan BN pada PRU14 lalu barangkali boleh berasa lega dengan jaminan Lim Kit Siang kali ini.

 Dalam penegasannya, supremo DAP itu berkata, partinya tidak akan teragak-agak meninggalkan kerajaan Pakatan Harapan yang mereka anggotai sekarang sekiranya objektif membina Malaysia Baru dipinggirkan.

 DAP, tambah beliau, berada dalam kerajaan kerana ingin memainkan peranan membina Malaysia Baru serta menyelamatkan negara daripada menjadi sebuah negara demokrasi palsu, sebuah kakistokrasi, negara gagal dan kleptokrasi dunia.

 Syabas DAP!
Tidak banyak parti dalam dunia yang telah berusaha sejak sekian lama untuk menjadi sebahagian daripada kerajaan, kemudian berjaya mengecapinya, tetapi akhirnya sedia meninggalkan nikmat dunia yang baru dikecapi itu.

 “DAP tidak akan menjadi lembik atau dayus seperti MCA,” tegas Lim Kit Siang yang juga Ahli Parlimen Iskandar Puteri, Johor.

 Membina Malaysia Baru yang sebahagiannya ialah melakukan reformasi dalam negara dan menolak DNA UMNO/BN yang telah berakar umbi sejak sekian lama adalah impian rakyat negara ini sebaik mereka bersatu hati membuat keputusan memberikan kuasa kepada Pakatan Harapan mengambil alih pentadbiran Malaysia.

 Tetapi, selepas tujuh bulan berlalu, adakah impian membina Malaysia Baru ternampak akan menjadi kenyataan atau semakin jauh daripada impian?

 Adakah menerima Ahli Parlimen dan bekas pemimpin UMNO ke dalam Pakatan Harapan sesuatu yang diimpikan oleh pengundi yang telah menolak BN pada pilihanraya lalu?

 Apakah Ahli Parlimen dan bekas pemimpin UMNO yang beralih arah itu benar-benar menjiwai apa itu refoemasi dan menjiwai semangat Malaysia Baru atau mereka sekadar mencari pelarian untuk menyelamatkan diri dan kedudukan?

 Bagaimana dengan lain-lain parti?

 Adakah PKR dan Amanah juga sedia meninggalkan kerajaan dan sependirian dengan DAP atau dalam hati mereka mula terasa sayang untuk melepaskan segala nikmat kesenangan yang baru dinikmati?
(ShahbudinHusin 21/12/2018).

0

0

votes
Article Rating
Kongsikan artikel ini


BAKAL PM MELANGKAUI ANWAR, LALUAN AZMIN TIDAK SEMUDAH DISANGKA

 Entah bagaimana, mungkin secara kebetulan atau memang dirancang, bersekali dengan khabar angin mengenai konon rapuhnya kedudukan Anwar Ibrahim sebagai bakal Perdana Menteri ke-8, nama Timbalan Presiden PKR, Azmin Ali turut dicanangkan sebagai pengganti pilihan.

 Dikhabarkan Tun Mahathir Mohamad sendiri lebih senang dengan Azmin dan memang mahu Menteri Hal Ehwal Ekonomi itu menggantikan tempatnya.

 Dalam erti yang lain, walaupun sudah ada perjanjian dan dipersetujui dalam Pakatan Harapan bahawa Anwar adalah penggantinya, seolah-olah Tun Mahathir ketika ini tidak lagi ada perasaan terhadap Presiden PKR itu dan tidak mahu menunaikan janji peralihan kuasa yang telah dipersetujui sebelum ini.

 Beberapa pemimpin Bersatu dan pemain media sosial yang akrab dengan parti itu juga nampaknya tidak malu-malu menyebut Azmin adalah bakal Perdana Menteri ke-8 dan terang-terang telah mengenepikan Anwar.
Tidak dipastikan siapakah yang memula dan merangsang sebutan nama Azmin sebagai Perdana Menteri ke-8 itu,mtetapi yang nyata ia terus berlaku sehingga kini.

 Keadaan itu, ditambah dengan tiada penafian khusus lagi tegas daripada Tun Mahathir sendiri, maka sebutan nama Azmin itu terus diperkatakan di merata-rata, malah makin diperbesar dari hari ke hari.

 Keadaan ini jugalah yang kini dilihat meretakkan hubungan antara Tun Mahathir dan Anwar sejak akhir-akhir ini, meskipun sebelum pilihanraya lalu, Tun Mahathir terlihat begitu mengharapkan sokongan bekas timbalannya itu sanggup merendahkan dirinya menemui Anwar di mahkamah beberapa kali serta menghantar Tun Daim Zainuddin yang  terpaksa menghidupkan lesen guamannya, bagi membolehkan pergi ke penjara untuk melakukan rundingan seterusnya.

 Mengapakah setelah berjaya memperolehi kuasa, semuanya nampak berbeza?

 Benarkah juga Azmin jadi pilihan Tun Mahathir dan bukan lagi Anwar?

 Dalam hal ini, sesuatu yang harus diingat ialah proses memilih Perdana Menteri atau penggantinya adalah berbeza antara BN dengan Pakatan Harapan.

 Di dalam BN, sesiapa saja yang jadi Presiden UMNO, dia adalah Perdana Menteri dan sesiapa juga yang menduduki Timbalan Presiden UMNO, dia jugalah Timbalan Perdana Menteri.

 Walaupun banyak yang kecundang, tetapi daripada jawatan Timbalan Perdana Menteri jugalah seseorang itu akhirnya akan menjadi Perdana Menteri.

 Dalam konteks itu, Perdana Menteri boleh menggunakan kuasanya terhadap sesiapa yang disukainya untuk dijadikan Timbalan Perdana Menteri atau bakal penggantinya dengan cara memberi kedudukan yang baik-baik dalam kerajaan dan menunjukkan keakraban atau sokongan supaya orang berkenaan menang dalam pertandingan dan boleh menjadi Timbalan Presiden UMNO.

 Dalam perebutan jawatan Timbalan Presiden UMNO antara Musa Hitam dengan Tengku Razaleigh Hamzah dan antara Tun Ghafar Baba dengan Musa Hitam, perkara itu jelas telah berlaku di mana Tun Mahathir yang menjadi Presiden UMNO dan Perdana Menteri ketika itu telah berjaya membuatkan calon kesukaannya menang dalam kedua-dua pertandingan tersebut.

 Musa Hitam dua kali berjaya mengalahkan Tengku Razaleigh kerana sokongan terbuka yang ditunjukkan oleh Tun Mahathir, begitu juga Tun Ghafar berjaya menewaskan Musa Hitam berikutan kenyataan Tun Mahathir yang menyebut kedudukan Tun Ghafar sebagai Timbalan Perdana Menteri akan terus kekal, meskipun kiranya tidak berjaya mengalahkan Musa Hitam.

 Kemudian, ketika Anwar mahu mencabar Ghafar Baba pada 1993, disebabkan Tun Mahathir memberikan Anwar jawatan sebagai Menteri Kewangan serta dalam masa yang sama menampakkan kecondongannya lebih menyayangi Anwar sebagai bakal penggantinya, maka dengan mudah Tun Ghafar pula dapat diketepikan.

 Begitulah realitinya dalam UMNO. Tetapi keadaannya berbeza dengan Pakatan Harapan. Pemilihan Perdana Menteri, Timbalan Perdana Menteri dan pengganti Perdana Menteri mesti dirundingkan dalam Majlis Presiden Pakatan Harapan yang dianggotai para pemimpin kanan PKR, DAP, Amanah dan Bersatu.

 Berdasarkan keputusan sebelum PRU14, keputusan yang dipersetujui ialah Tun Mahathir sebagai Perdana Menteri, Dr. Wan Azizah Wan Ismail sebagai Timbalan Perdana Menteri dan Anwar adalah bakal Perdana Menteri ke-8 setelah dua tahun Tun Mahathir menduduki kerusi Perdana Menteri ke-7.

 Sehingga ini, kedudukan ini adalah kekal dan tidak berubah. Bermakna, Anwar masih merupakan calon yang dipersetujui untuk menggantikan Tun Mahathir.

 Dalam hal ini, katalah jika Tun Mahathir benar-benar berhasrat mahu menjadikan Azmin sebagai penggantinya dan menolak Anwar, beliau mesti membawa perkara itu dalam Majlis Presiden untuk dipersetujui terlebih dahulu.

 Tun Mahathir tidak boleh sesuka hati meletakkan nama Azmin sebagaimana ketika beliau ada banyak kebebasan sewaktu menjadi Presiden UMNO dan Pengerusi BN dahulu.

 Dalam Majlis Presiden pula, selain ada Tun Mahathir, Anwar dan Dr. Wan Azizah, ia juga dianggotai oleh Lim Kit Siang, Muhyiddin Yassin, Lim Guan Eng, Mohamad Sabu dan lain-lain, termasuk Azmin sendiri sebagai Timbalan Presiden PKR.

 Dengan kapasiti keanggotaan Majlis Presiden Pakatan Harapan yang sedemikian itu, mampukah Azmin mendapat sokongan dan kepercayaan majoriti untuk melangkaui Anwar bagi merampas takhta sebagai Perdana Menteri ke-8?
(ShahbudinHusin 23/12/2018).

0

0

votes
Article Rating
Kongsikan artikel ini


TIADA PILIHAN, KERAJAAN KINI WAJIB TURUNKAN HARGA MINYAK

 Berikutan penurunan harga minyak dunia yang berterusan sehingga kini, satu-satunya pemimpin dalam Pakatan Harapan yang ada bersuara menuntut agar kerajaan menurunkan harga minyak ialah Rafizi Ramli.

 Pada 11 Disember lalu, beliau mengatakan, akibat penurunan harga minyak itu, harganya di pasaran tempat sepatutnya diturunkan 10 sen daripada RM2.20 kepada RM2.10 seliter.

 Hari ini, dengan harga minyak terus menurun, bekas Ahli Parlimen Pandan itu tampil sekali lagi menuntut kerajaan agar meniru cara kiraan sewaktu era BN dahulu untuk membolehkan rakyat menikmati penurunan sebanyak 20 sen iaitu hanya RM2.00 seliter.

 Kenapa pemimpin-pemimpin lain dalam Pakatan Harapan senyap saja, sedangkan sewaktu BN jadi kerajaan dulu, mereka cukup bising apabila harga minyak naik?
Sudah dapat jawatan dan kedudukan, apakah mereka anggap penurunan 20 sen seliter itu tiada nilai apa-apa?

 Bukankah dengan harga pasaran sepatutnya hanya RM2.00 seliter, tetapi kerajaan masih menjualnya dengan RM2.20 seliter, ini bermakna harga minyak sekarang lebih tinggi berbanding harga pasaran dan kerajaan bagaikan mencekik poket rakyat?

 Tidak malukah kerajaan yang kononnya berjiwa rakyat, tetapi bersikap demikian rupa?

 Memang janji Pakatan Harapan sebelum PRU14 ialah untuk menstabilkan harga minyak.  Untuk itulah maka sebaik mengambil alih kerajaan, harga minyak ditetapkan pada kadar RM2.20 sen seliter. Janji itu tidak lain ialah demi keselesaan rakyat semata-mata.

 Jika difahami dengan teliti, janji menstabilkan harga minyak itu bermakna kerajaan hanya akan menampung subsidi apabila harganya meningkat.

 Kerajaan yang bertanggungjawab dan mahu membela rakyat tidak boleh membiarkan harga minyak terlalu tinggi kerana ia akan menyusahkan kehidupan mereka.

 Oleh itu, apabila harga minyak meningkat, tindakan menstabilkan harga dengan cara memberi subsidi harus dilakukan.

 Tetapi, ia tidak bermakna kerajaan hanya perlu berdiam diri saja dan tidak berbuat apa-apa apabila harga minyak dunia sudah turun.

 Kerajaan tidak boleh berniaga dan tidak sepatutnya mengaut keuntungan daripada rakyat. Sebaliknya fungsi kerajaan ialah berkhidmat, membela dan memberi kesenangan kepada rakyat.
Ini kerana wujudnya kerajaan itu sendiri adalah kerana dipilih oleh rakyat. Rakyat adalah tuan sebenarnya, manakala kerajaan dan pemimpin sekadar hamba yang mesti memberi khidmat kepada rakyat.

 Oleh itu, apabila harga minyak turun, faedahnya mesti dikembalikan kepada rakyat dengan mereka wajib menikmati harganya yang lebih rendah juga.
Sesuai dengan penurunan harga minyak dunia, harganya untuk rakyat juga wajib diturunkan. Cuma, sama ada mahu meniru cara  kiraan era BN dulu atau apa-apa kaedah yang lain, tidak perlulah semakan harga harus dilakukan seminggu sekali misalnya. Tempoh semakan sebaik-baiknya sebulan atau tiga bulan sekali kerana ia lebih menggambarkan keprihatinan kerajaan terhadap rakyat.
Tidak kira sama ada meniru cara kiraan era BN atau tidak, apa saja kaedah yang boleh memberi manfaat kepada rakyat, Pakatan Harapan tidak harus malu-malu untuk meniru atau mencontohinya.

 Yang kerajaan patut malu ialah sementara harga minyak dunia telah menurun, tetapi  masih juga tak malu-malu menjualnya kepada rakyat pada harga yang tinggi.

 Kalau begitu, macam mana nak dapat undi lagi?
(ShahbudinHusin 23/12/2018)

0

0

votes
Article Rating
Kongsikan artikel ini


BERSATU MESTI PEGANG PADA JANJI, TAK PERLU NAK RUNDING APA2 LAGI DENGAN
WARISAN

 Cehhh…tunduk juga akhirnya Bersatu kepada nafsu dan kehendak bekas pemimpin-pemimpin UMNO yang keluar parti baru-baru ini!!

 Bukankah sudah ada persetujuan dengan Warisan sebelum PRU14 lagi bahawa Bersatu tidak akan dilebarkan sayapnya ke Sabah?

 Tidak cukup itu, tidakkah juga minggu lalu Tun Mahathir Mohamad sendiri ada memberi jaminan sekali lagi tentang hal yang sama?

 Kenapa alih-alih hari ini Bersatu mahu mengadakan rundingan pula dengan Warisan tentang kemungkinan parti itu dikembangkan ke Sabah?

 Kenyataan Presiden Bersatu, Muhyiddin Yassin bahawa pihaknya akan berunding dengan Warisan sama ada parti itu akan melebarkan sayapnya ke Sabah atau tidak, jelas adalah petunjuk pemimpin parti itu mula tunduk kepada kehendak dan tuntutan bekas pemimpin UMNO yang keluar parti baru-baru ini.

 Kalau bukan bekas pemimpin-pemimpin UMNO itu yang mahukan Bersatu dikembangkan ke Sabah, siapa lagi?
Dari segi rakyat Sabah, mereka telah pun membuat keputusan menerima Warisan sebagai pemerintah bagi negeri itu, maka Bersatu seharusnya menghormati hakikat tersebut.

 Buat apa dilayan kehendak dan nafsu bekas pemimpin UMNO Sabah seperti Salleh Said Keruak, Pandikar Amin Mulia, Hajiji Haji Nor dan lain-lain itu?

 Suruh saja mereka yang keluar UMNO itu masuk Warisan atau lain-lain parti sedia ada di Sabah sekarang ini dan tegaskan kepada mereka bahawa Bersatu tidak akan ditubuhkan di Sabah.

 Maka, nak berunding dengan Warisan untuk apa lagi?

 Bukankah perjanjian dan ketetapan sudah ada?

 Dalam hal ini Bersatu sepatutnya ada ketegasan dengan tetap dengan pendirian tidak akan melebarkan sayapnya ke Sabah demi menjaga hati dan demi hubungan baik yang sedia ada dengan Warisan.

 Menyatakan ingin berunding dahulu dengan Warisan hanya memperlihatkan Bersatu memang ada hasrat untuk mengembangkan sayapnya ke Sabah dan memenuhi kehendak bekas pemimpin UMNO yang keluar parti baru-baru ini.

 Jika tidak, untuk apa diadakan rundingan?

 Sepatutnya tidak perlu ada sebarang rundingan lagi dengan Warisan. Titik. Noktah.

 Lembu dipegang pada tali, manusia dipegang pada janji.
(ShahbudinHusin 24/12/2018)

0

0

votes
Article Rating
Kongsikan artikel ini


TIADA SESIAPA MAHU MEMBERONTAK GULINGKAN KERAJAAN, KECUALI…..

 Ternampak ketika ini sudah wujud suatu perkembangan yang mirip seperti ketika era pemerintahan Najib Razak dahulu di mana apa saja teguran yang ditujukan kepada Tun Mahathir Mohamad, ia lantas dianggap sebagai cubaan untuk menggulingkan kerajaan.

 Bermula dengan dapatan Rafizi Ramli berhubung tahap ketidakpuasan hati rakyat serta rating Tun Mahathir yang berdasarkan kajiannya merosot sebanyak 20 peratus dan selepas itu beberapa isu yang dibangkitkan oleh Ahli Parlimen Sungai Petani, Johari Abdul dalam tegurannya kepada Tun Mahathir, semuanya kemudian dianggap sesuatu yang menjurus untuk menjatuhkan kerajaan.

 Lalu, muncullah panglima-panglima Tun Mahathir yang memberi amaran bagai serta menghidu kononnya sudah wujud suatu gerakan untuk menggulingkan Tun Mahathir yang sekaligus dianggap menggulingkan kerajaan juga.

 Tetapi, ketika Tun Daim Zainuddin memberi amaran kepada kerajaan agar lebih bekerja keras menunaikan janji manifesto dan berhenti daripada mengungkit-ungkit tentang beban hutang negara jika tidak mahu ditolak rakyat dalam pilihanraya akan datang, mengapa pula tiada yang mengatakan ia sebagai percubaan untuk menggulingjan kerajaan?

 Bukankah teguran Tun Daim lebih tepat ditujukan kepada Tun Mahathir yang sesiapa pun tahu paling kerap merungut tentang beban hutang negara yang ditinggalkan Najib?

 Di grup-grup Whatsapp pula bertebaran pandangan yang mengatakan Rafizi dan Johari berbuat demikian semata-mata bertujuan melonjakkan nama Anwar Ibrahim sebagai pengganti kepada Tun Mahathir dengan segera.

 Sebenarnya, tidak ada sesiapa mahu menggulingkan kerajaan ini. Teguran atau pandangan yang berbeza haruslah dilihat dengan hati yang terbuka.

 Melonjakkan nama Anwar juga tiada keperluan dalam tempoh Pakatan Harapan baru saja mengambil alih kerajaan selama tujuh bulan, sedangkan Presiden PKR itu sudah dijanjikan untuk mengambil alih jawatan Perdana Menteri selepas Tun Mahathir memegang jawatan itu selama dua tahun lamanya.

 Selagi Tun Mahathir ingat janji tersebut, berpegang kepadanya dan tidak menunjukkan keinginan untuk memungkirinya, Anwar tentu saja boleh bersabar menunggunya.

 Lagi pula isteri beliau, Dr. Wan Azizah Wan Ismail adalah Timbalan Perdana Menteri ketika ini dan merupakan pembantu kepada Tun Mahathir dalam menguruskan kerajaan bersama menteri-menteri kabinet yang terdiri daripada PKR, DAP, Amanah dan juga Bersatu.

 Kemungkinan Anwar memberontak hanya akan berlaku jika janji terhadap beliau tidak dipatuhi. Tetapi, itu pun bukan bertujuan menggulingkan kerajaan atau menjatuhkan Tun Mahathir. Hanya menuntut janji dipatuhi.

 Namun, jika itu berlaku, adakah ia salah Anwar?

 Seperti mana biasa berlaku dalam mana-mana sistem demokrasi dan diperingatkan oleh Tun Daim, rakyat sendiri pun akan memberontak serta menolak sesebuah kerajaan itu jika janji yang dibuat semasa berkempen tidak dipatuhi.

 Dalan konteks berkaitan, Tun Mahathir ketika era pemerintahan Tun Abdullah Badawi pernah memberontak kerana kata-kata dan pendapatnya tidak didengari, lalu bertindak keluar UMNO serta kemudian menjelajah ke seluruh negara sehingga Perdana Menteri pilihannya itu berjaya dijatuhkan akhirnya.

 Kemudian ketika era Najib, sekali lagi, juga kerana kata-kata dan pendapatnya tidak didengari, Tun Mahathir tidak sekadar memberontak dan keluar UMNO, malah menubuhkan Bersatu sehingga akhirnya bukan setakat Najib yang berjaya disingkirkannya, malah kerajaan BN dapat ditumbangkannya.

 Kesimpulannya, menuntut janji jauh lebih besar berbanding sekadar mahu kata-kata dan pendapat didengari.

 Kalau janji dipatuhi, tiada apa-apa yang akan berlaku antara Anwar dan Tun Mahathir.
(ShahbudinHusin 24/12/2018)

0

0

votes
Article Rating
Kongsikan artikel ini


SPEKULASI HUBUNGAN TUN MAHATHIR DAN ANWAR BOLEH DIREDAKAN DENGAN DUA
TINDAKAN INI

Kecuali dirinya sendiri, tidak ada sesiapa yang lain yang betul-betul pasti apa yang ada dalam hati dan pemikiran Tun Mahathir Mohamad tentang peralihan kuasa daripada beliau kepada Anwar Ibrahim.

 Tun Siti Hasmah Mohd Ali, pegawai-pegawai Tun Mahathir atau pimpinan Bersatu, semuanya pun tidak tahu apa perancangan sebenar Tun Mahathir mengenai perkara itu.

 Cuma tidak pasti sama ada Tun Daim Zainuddin tahu apa-apa atau diberitahu sesuatu oleh Tun Mahathir mengenainya.

 Yang kita tahu, di sebalik Tun Mahathir selalu mengatakan beliau akan menunaikan janji peralihan kuasa itu kepada Anwar, kerap pula terpacul daripada mulutnya, “mungkin saya jadi Perdana Menteri kurang dua tahun dan mungkin juga lebih dua tahun.”

 Lantaran itu, teka-teki dan spekulasi terus bertebaran tentang peralihan kuasa yang sepatutnya dilakukan dalam tempoh dua tahun itu.

 Dalam waktu yang sama, Tun Mahathir seperti cuba mengukuhkan lagi kedudukannya melalui tindakan beberapa pemimpin UMNO menyertai Bersatu dan sekumpulan Ahli Parlimen BN membuat akuan bersumpah menyokong kepimpinannya.

 Semua ini dilihat oleh banyak pihak sebagai percubaannya tidak mahu menyerahkan kuasa kepada Anwar dalam tempoh dua tahun sebagaimana yang dijanjikan, meskipun luahan kata-katanya seperti akur dengan persetujuan peralihan kuasa itu.

 Logiknya ialah jika dengan Bersatu ada 13 kerusi Parlimen pun beliau boleh dipersetujui sebagai Perdana Menteri, apa perlunya lagi menambah kekuatan dengan membawa Ahli-Ahli Parlimen UMNO menyertai Bersatu?

 Jadi, apa sebenarnya yang ada dalam perkiraan dan pemikiran Tun Mahathir?

 Apa pun, jika Tun Mahathir benar-benar ikhlas dan berpegang kepada janji peralihan kuasa itu dan tiada sifat “telunjuk lurus kelingking berkait”, sekurang-kurangnya dua perkara ini perlu dilakukannya bagi meredakan keadaan.

 Tidak dinafikan isu ini sekarang bukan saja sudah meretakkan hubungan antara PKR dengan Bersatu, malah telah wujud sama puak-puak tertentu yang menyokong Tun Mahathir dan condong kepada Anwar dalam Pakatan Harapan sendiri.

 Untuk mengelakkan keadaan bertambah buruk dan membahayakan masa depan Pakatan Harapan sendiri, dua perkara yang harus dilakukan oleh Tun Mahathir itu ialah:-

 Pertama, beliau perlu segera mengeluarkan kenyataan yang menegaskan keakurannya tanpa berbelah bagi kepada peralihan kuasa yang sudah dipersetujui dengan Anwar itu.

 Kenyataan kali ini mesti dilihat muktamad dan tiada lagi perkataan “mungkin” seperti yang selalu disebutnya sebelum ini.

 Kedua, Tun Mahathir harus memberi suatu jawatan penting dalam kerajaan kepada Anwar yang memberi gambaran Presiden PKR itu adalah bakal penggantinya sebagai Perdana Menteri dalam tempoh setahun setengah daripada sekarang.

 Dalam keadaan sekarang, Tun Mahathir dan Anwar tidak boleh dilihat terpisah, sebaliknya mesti selalu akrab dan bersama.

 Keadaan mereka yang terpisah hanya menyebabkan “hantu raya” ada peluang menusuk jarum menghasut dan memberi pelbagai gambaran yang tidak baik tentang hubungan kedua-duanya.

 Agak-agak, sediakah Tun Mahathir melakukan dua perkara itu?
(ShahbudinHusin 25/12/2018)

0

0

votes
Article Rating
Kongsikan artikel ini


TAPI WAKTU KUAT, UMNO PULA YANG MENYOMBONG….

Menurut apa yang dikatakan oleh Presiden Pas, Hadi Awang, sukar bagi pihaknya untuk bergabung dengan UMNO kerana parti Melayu itu ketika ini ibarat kapal yang sudah bocor.

 “Umno sekarang mengalami kebocoran bahtera. Kaedah kita orang pergi laut, kalau bahtera bocor kita pergi dekat, bahtera kita pun boleh tenggelam sama.

 “Nak gabung dengan parti bocor ini satu benda yang sulit dan payah,” kata Ahli Parlimen Marang itu dalam sessi soal jawab di London, semalam.

 Memang tidak dinafikan bahawa UMNO  sekarang ini adalah ibarat bahtera yang bocor. Sejak hilang kuasa dan kemudian berlaku beberapa peristiwa lain susulan daripadanya, harus diakui UMNO sedang menuju untuk tenggelam saja keadaannya.

 Tetapi untuk Hadi Awang mengatakan hanya kerana UMNO itu sudah jadi kapal yang bocor, maka susah untuk berhabung, barangkali tidak berapa kena juga.

 Patutnya sewaktu UMNO sedang bocor inilah Pas datang membantu. Inilah waktunya UMNO mudah untuk berkawan dengan sesiapa saja.

 Ketika kuat, UMNO hanya tahu menyombong dan jalan mendongak saja. Tidak usah jauh, lihat saja pengalaman yang dialami Pas sendiri ketika UMNO sedang kuat sebelum ini.

 Bukan saja ia sentiasa menyombong dan memandang rendah kepada Pas, malah kadang-kadang sampai ke tahap menghina dengan memberi pelbagai gelaran buruk seperti parti sesat dan sebagainya.

 Jadi, kalau nak kata Pas susah nak bergabung dengan UMNO ketika ini kerana parti itu sudah jadi kapal bocor, sebenarnya waktu ia kuat dan gagal, jauh lagi susah nak bergabung dengan parti assabiyah itu.

 Sebaliknya, waktu sudah bocor inilah, UMNO baru sedar siapa dirinya.

 Cuma, adakah Pas pula ketika ini mahu bersikap membalas dendam kepada UMNO?

 Mentang-mentang UMNO sudah jadi kapal bocor, maka Pas tidak mahu lagi bergabung dengannya?

 Tak baiklah buat perangai begitu dan adakah sesuai parti yang memperjuangkan Islam sesuai berbuat demikian?
(ShahbudinHusin 25/12/2018)

0

0

votes
Article Rating
Kongsikan artikel ini


ELAKKAN SALAH TEMPAT DALAM BERBAHASA – MUFTI PERLIS

 Hari ini entah mengapa dunia media sosial asyik memperkatakan tentang warkah dan surat. Pedulikan apa yang menjadi viral itu.

 Saya ingin mengambil ruang membicarakan tentang warkah paling ringkas yang pernah ditulis.

 Sebenarnya, saya juga beberapa hari lepas ada menulis surat terbuka kepada YAB PM dan YB Menteri Pendidikan. Walaupun ia mendapat liputan media dan perkongsian yang agak tinggi di dunia maya, namun tidak sehangat perbincangan warkah sehari dua ini.

 Dahulu, saya pernah menulis Surat Terbuka Buat Ketua Polis Negara. Surat itu juga agak panas diperbincangkan. Warkah saya biasanya memakan dua atau tiga lebaran muka kertas.

 Sejak di sekolah saya memang minat sastera. Pernah memenangi pertandingan menulis sajak.

 Di Jordan saya belajar Sastera Arab dan Syariah. Sehingga hari ini saya masih lagi -kadang kala- menulis puisi dan ada puisi saya yang menjadi lirik lagu nyanyian AlGebra, Kopratasa, Aishah, Dakmie dan Mawi. Puisi terbaru saya tentang kematian Adib agak mendapat perhatian.

 Saya selalu tersentuh dan tertarik dengan ungkapan-ungkapan yang indah. Filem-filem yang mempunyai bahasa yang puitis dan ungkapan yang menarik sering mempengaruhi deria saya.

 Barangkali sebab itu saya suka mendengar dialog-dialog dalam filem dan lagu yang puitis. Contohnya filem Tenggelamnya Kapal Van Der Wjick. Ini terutamanya dialog Zainuddin dan Hayati. Bijak Buya Hamka menyusun ayat romantis bercampur cinta yang kecewa.

 Lagu-lagu yang berlirik kesufian juga amat meruntun jiwa jika kena pada alunan dan makna. Lirik-lirik P. Ramlee banyak yang puitis. Demikian lirik-lirik lagu Barat seperti Katie Melua juga indah. Penulis-penulis ini mempunyai jiwa seni.

 Kepuitisan bahasa mempunyai pengaruh yang tersendiri. Al-Quran mempunyai bahasa yang MAHA indah dan tepat bagi yang mengkaji dan memahami. Apa yang pasti, bahasa Al-Quran tepat pada kaedaan dan sasaran.

 Maka, permainan bahasa itu penting. Namun hendaklah tepat mengenai sasaran. Justeru itulah Arab panggil BALAGHAH kerana ia benar-benar sampai kepada sasaran maksud.

 Ertinya tujuan keindahan bahasa supaya ia berkesan secara mendalam di jiwa yang menjadi sasaran ungkapan. Kadang-kala bahasa yang ringkas lebih berkesan dibandingkan yang panjang.

 Mungkin juga bahasa yang agak tegas atau formal lebih berkesan dari yang berbunga-bunga.

 Kesemua itu bergantung kepada konteks, diri yang mengungkap dan pihak yang ditujukan ungkapan.

 Kata penyair Zaman Abbasiah yang terkenal Bashar bin Burd: لكل مقال مقام maksudnya “Bagi setiap ungkapan itu ada tempatnya”.

 Maka, elakkanlah  bahasa yang salah tempatnya dan tempat yang salah bahasanya. Semak diri kita yang mengucapkan dan diri yang disasar ungkapan kepadanya.

 Kenali juga konteks semasa ungkapan itu diluahkan. Inilah yang kita semua wajar lakukan.

 Sekadar sejarah yang saya baca, warkah yang paling ringkas ialah warkah Khalid bin al-Walid yang merupakan komander tentera Islam yang hebat kepada ‘Iyadh bin Ghanam al-Fihri yang juga merupakan seorang panglima perang.

 Seperti yang diriwayatkan oleh al-Imam Ibn Kathir dalam al-Bidayah wa al-Nihayah, selepas Peperangan ‘Ain al-Tamr, Khalid mengutuskan surat kepada ‘Iyadh meminta bantuan tentera. Hanya dua kalimah (dalam Bahasa Arab) sahaja tetapi kesannya bantuan sampai dengan pantas.

 Demikianlah bahasa para pejuang di medan perang yang penuh kesibukan dengan urusan dan tiada masa berpuitis dalam suasana itu.

 Beginilah bunyi surat beliau:

 خالد إلى عياض: إياك أريد

 (Khalid kepada ‘Iyadh: Engkau aku mahu)

 Demikianlah ringkasnya. Namun kesannya besar sebab kena pada tempat, masa dan sasaran.

 Dr. Mohd Asri Zainul Abidin
 Mufti Perlis.26/12/2018)(Tulisan dipetik daripada FB DrMaza.com dengan tajuk asalnya ialah Warkah Paling Ringkas)

0

0

votes
Article Rating
Kongsikan artikel ini


SIAP BERKANDA BERDINDA, NAK MENGGATAL KE APA TU?

 Barangkali ramai yang sudah membaca surat terbuka Dr. Mujahid Yusof Rawa kepada Nurul Izzah Anwar, Ahli Parlimen Permatang Pauh yang baru-baru ini meletakkan jawatan Naib Presiden PKR serta menolak perlantikan sebagai Pengerusi Pimpinan PKR Pulau Pinang.

 Tidak dinafikan, rasanya ramai yang rasa meloya dan mencebikkan bibir membaca tulisan Dr. Mujahid itu, terutama kerana beliau kini adalah seorang menteri yang menjaga hal ehwal agama.

 Kepada sesiapa yang masih belum membacanya, silalah buka Facebook Dr. Mujahid untuk menelitinya.

 Siap berkanda berdinda dan menceritakan keadaannya yang sedang dalam perjalanan di bumi Sepanyol, ternampak macam mengalahkan anak muda yang tengah asyk mahsyuk bercinta, demikian kata beberapa rakan yang membaca surat itu.

 Di media sosial, jangan ceritalah betapa ramai yang mengejek dan mentertawakan surat Dr. Mujahid itu.

 Adakah Dr. Mujahid berkanda berdinda juga dengan isterinya sendiri atau dengan semua wanita muda lain yang dikenalinya?

 Ataukah hanya dengan Nurul Izzah saja beliau berkanda berdinda itu?

 Benarkah Dr. Mujahid tidak boleh tidur malam kerana keputusan Nurul Izzah tempoh hari?

 Tetap, kenapa sampai demikian jadinya?

 Mengapa beliau ternampak lebih emosi dengan keputusan Nurul Izzah meletakkan jawatan itu berbanding Anwar Ibrahim dan Dr. Wan Azizah Wan Ismail sendiri?

 Mengapa? Mengapa? Mengapa?

 Sebenarnya tidaklah salah bagi Dr. Mujahid menulis surat kepada anak sulung Anwar yang pernah digelar Puteri Reformasi itu, tetapi beliau mesti sedar kedudukan dirinya sebagai menteri sekarang ini.

 Kalau pun mahu memberikan nasihat dan mencurahkan simpati, apalagi dalam bentuk surat terbuka, sesuaikanlah dengan kedudukan dan jawatan yang disandangnya itu, tambahan lagi yang ditujukannya ialah Nurul Izzah, seorang wanita yang masih muda, cantik dan kini hidup seorang diri.

 Khairy Jamaluddin dan Rafizi Ramli pun ada menunjukkan simpati dengan keputusan Nurul Izzah itu, tetapi kedua-dua pemimpin muda UMNO dan PKR itu nampak jauh lebih matang dalam tindakan mereka.

 Nasihat menasihati dan mengambil berat sesama rakan dalam politik atau dalam apa bidang sekali pun, meskipun baik dan digalakkan, tetapi mestilah dilakukan dengan cara yang sesuai, sederhana dan tidak berlebih-lebihan.

 Yang penting, nasihat yang diberikan itu mampu memberi ketenangan dan meredakan jiwa seseorang yang resah, bukan dalam bentuk yang boleh menimbulkan tafsiran lain.

 Lebih-lebih lagi jika yang menulis surat itu seorang lelaki  tua dan ditujukan kepada wanita muda serta siap dengan berkanda berdinda, tanggapan umum ialah, “ nak menggatal ke apa tu?”
(ShahbudinHusin 26/12/2018)

0

0

votes
Article Rating
Kongsikan artikel ini


FORMULA MERBAHAYA DARIPADA SHAHIDAN…..

 Pemimpin UMNO Perlis yang sedang berdepan pendakwaan di mahkamah atas tuduhan mencabul seorang gadis bawah umur, Shahidan Kassim berkata, Tun Mahathir Mohamad boleh terus mengekalkan kuasanya sebagai Perdana Menteri meskipun sekiranya PKR dan DAP keluar daripada Pakatan Harapan.

 Katanya, dengan keluarnya PKR dan DAP, Tun Mahathir masih mampu mengekalkan kuasanya melalui sokongan daripada Ahli Parlimen Melayu dan Bumiputera.

 Dengan mengambil kira semua Ahli Parlimen UMNO, Pas serta daripada Sabah dan Sarawak memberi sokongan kepada Tun Mahathir, kata Shahidan yang juga Ahli Parlimen Arau, Perdana Menteri akan mendapat sokongan yang cukup kuat iaitu daripada sejumlah 129 Ahli Parlimen.

 Kiraan 129 yang disebutnya itu adalah berdasarkan  jumlah 221 Ahli Parlimen keseluruhan (tidak dikira Cameron Highland yang akan ada pilihanraya kecil pada 26 Januari depan) yang ditolak dengan 50 jumlah kerusi Parlimen PKR dan 42 lagi kerusi milik DAP.
Dalam erti kata lain, melalui formula atau idea Shahidan itu, kerajaan baru yang tertubuh nanti benar-benar sebuah kerajaan Melayu dan Bumiputera yang meminggirkan hampir keseluruhan sokongan bukan Melayu, kecuali satu Ahli Parlimen MCA dan satu Ahli Parlimen MIC (tak termasuk Cameron Highlands).

 Soalnya, realistikkah angan-angan Shahidan itu atau formula beliau sebenarnya terselindung kepentingan peribadi berkaitan kes yang sedang dihadapinya?

 Adakah juga semua Ahli Parlimen Melayu dan Bumiputera sedia memberi sokongan kepada Tun Mahathir?

 Dalam UMNO sendiri, apakah Ahli Parlimen seperti Najib Razak, Zahid Hamidi, Nazri Aziz dan lain-lain akan turut sedia memberikan sokongan?

 Tetapi, di sebalik cadangan formula Shahidan untuk mewujudkan kerajaan Melayu dan Bumiputera saja dan memingkirkan kaum Cina dan India itu,  ia sebetulnya amat merbahaya untuk sebuah negara berbilang kaum seperti Malaysia.

 Cadangan beliau bukan saja terselit kepentingan peribadi, malah bersifat rasis dan mengundang bahaya yang besar menuju perpecahan serta ketidakharmonian dalam masyarakat negara ini.

 Kecuali Tun Mahathir bukan lagi Tun Mahathir yang berjiwa Malaysia seperti yang kita kenali selama ini, rasanya boleh dikata mustahil cadangan Shahidan ini akan diterima positif oleh beliau.

 Sebagaimana ketika berkuasa selama 22 tahun sebelum ini dan dalam kejayaannya menumbangkan UMNO dan BN dalam pilihanraya baru-baru ini, semuanya adalah kerana beliau tidak pernah meminggirkan sokongan daripada kaum bukan Melayu.

 Bagi Tun Mahathir, tidak mengapa jika Melayu berpecah, tetapi beliau masih mampu mengekalkan kuasa atau menumbangkan kerajaan jika sokongan bukan Melayu secara majoriti masih berpihak kepadanya.

 Oleh itu, selain perlu memberi cadangan lain yang lebih bernas untuk membawa UMNO kembali berkuasa atau untuk menyelamatkan dirinya, ada baiknya juga Shahidan bersiap sedia saja untuk berdepan perbicaraan mahkamah dalam kesnya yang dijadualkan pada awal tahun depan nanti.
(ShahbudinHusin 27/12/2018)

0

0

votes
Article Rating
Kongsikan artikel ini